**Návrh základných princípov na prípravu Partnerskej dohody Slovenskej republiky na programové obdobie 2014 – 2020**

Obsah

Úvod 3

1. Skúsenosti z programového obdobia 2007 – 2013 3

1. 1 Systém riadenia a systém finančného riadenia 4

1. 2 Monitorovanie a hodnotenie 6

1.1.1 Monitorovací informačný systém 2014 – 2020 6

1. 3 Oblasť publicity a informovanosti 8

1. 4 Skúsenosti z oblasti implementácie OP Technická pomoc 8

1.1.2 Oblasť administratívnych kapacít 9

2. Strategický prístup v návrhoch právnych predpisov EK pre politiku súdržnosti EÚ na programové obdobie 2014 – 2020 13

3. Príprava Partnerskej dohody SR na programové obdobie 2014 – 2020 13

4. Hlavné princípy programovania v programovom období 2014 – 2020 14

5. Prehľad tematických cieľov a investičných priorít pre Partnerskú dohodu SR na roky 2014 – 2020 podporovaných z fondov SSR 17

1. 5 Prehľad hlavných cieľov Stratégie Európa 2020 17

1. 6 Mechanizmus tematickej koncentrácie 19

1. 7 Identifikácia hlavných rozvojových potrieb a výber tematických oblastí podporypre budúce OP a Program rozvoja vidieka SR 22

1. 8 Výber tematických cieľov a investičných priorít s priemetom na tematické oblasti podpory pre budúce OP v rámci politiky súdržnosti 23

6. Európska územná spolupráca 40

1. 9 Cezhraničná spolupráca 40

1. 10 Medziregionálna spolupráca 41

1. 11 Nadnárodná spolupráca 41

1. 12 Nástroj Európskeho susedstva (NES) 42

7. Horizontálne zásady 43

Záver 43

Úvod

Cieľom predkladaného materiálu je stanoviť základné princípy na prípravu hlavného strategického dokumentu na využívanie fondov Spoločného strategického rámca (ďalej len „SSR“) v programovom období 2014 – 2020, ktorým bude Partnerská dohoda Slovenskej republiky (ďalej len „PD SR“).

SSR je základným strategickým dokumentom na úrovni Európskej únie (ďalej len „EÚ“) a jeho zámerom je zabezpečiť integrované využitie fondov SSR, a to Európskeho fondu regionálneho rozvoja, Európskeho sociálneho fondu, Kohézneho fondu, Európskeho poľnohospodárskeho fondu pre rozvoj vidieka a Európskeho fondu pre námorné a rybné hospodárstvo (ďalej len „EFRR, ESF, KF, EPFRV a EFNRH“) pri plnení spoločných cieľov EÚ.

Východiskom pre vypracovanie „Návrhu základných princípov na prípravu Partnerskej dohody Slovenskej republiky na programové obdobie 2014 – 2020“ boli návrhy právnych predpisov EÚ k politike súdržnosti po roku 2013, návrhy právnych predpisov EÚ k politike rozvoja vidieka po roku 2013, návrhy právnych predpisov EÚ k politike rybného hospodárstva po roku 2013, stratégia Európa 2020, špecifické odporúčania Rady pre Slovenskú republiku na rok 2012, základné strategické a koncepčné dokumenty na úrovni EÚ a Slovenskej republiky (ďalej len „SR“), ako aj skúsenosti SR zo súčasného programového obdobia.

Materiál zohľadňuje kompromis prijatý na Rade pre všeobecné záležitosti (GAC) zo dňa 24. 4. 2012 a 26. 6. 2012. Materiál teda vychádza z kompromisu medzi členskými štátmi na úrovni Rady Európskej únie. To znamená, že nejde o konečnú právnu podobu, ktorá je výsledkom kompromisu medzi Radou Európskej únie, Európskou komisiou (ďalej len „EK“) a Európskym parlamentom, ale o prvky čiastočného kompromisu dosiahnuté na úrovni Rady Európskej únie.

1. Skúsenosti z programového obdobia 2007 – 2013
2. &A Politika súdržnosti EÚ

V Národnom strategickom referenčnom rámci SR na roky 2007 – 2013 (ďalej len „NSRR“) určila vláda SR 11 operačných programov (ďalej len „OP“) a 4 horizontálne priority (ďalej len „HP“), ktoré zahrnuli najdôležitejšie oblasti spoločnosti. Schválený počet OP bol výsledkom snahy o maximálne dopĺňanie výdavkov štátneho rozpočtu prostriedkamizo štrukturálnych fondov a Kohézneho fondu EÚ (ďalej len „ŠF a KF“).

Tento počet OP a HP sa v súčasnosti javí ako príliš vysoký, pretože z tohto systému vyplynula aj ich komplikovanejšia a náročnejšia koordinácia a implementácia. Vysoký počet OP a HP v podmienkach SR a ich implementácia prostredníctvom veľkého počtu rozdielnych subjektov (RO, SORO) bol jedným z faktorov, ktorý ovplyvnil aj úspešnosť čerpania finančných prostriedkov zo ŠF a KF v programovom období 2007 – 2013. Ich zníženie si bude v budúcom programovom období vyžadovať prekonanie sektorového prístupu, najmä z dôvodu potreby medzirezortnej koordinácie rôznorodých priorít a z dôvodu predchádzania duplicitných činností.

1. Systém riadenia a systém finančného riadenia

Problémy s čerpaním finančných prostriedkov programového obdobia 2007 – 2013 sú z hľadiska procesného nastavenia spôsobené aj nie vždy efektívnym rozdelením vykonávaných činností na úrovni riadiacich orgánov (ďalej len „RO“) a sprostredkovateľských orgánov pod riadiacim orgánom (ďalej len „SORO“). Dôsledkom takéhoto rozdelenia činností medzi RO a SORO dochádzalo napr. k výkonu totožných činností tak na úrovni RO a SORO, resp. naopak dochádzalo k nevyváženému rozdeleniu činností medzi RO a SORO. Zjednotenie a štandardizácia procesov riadenia a finančného riadenia, zavedenie elektronickej výmeny a automatizácie procesov riadenia pri zohľadnení špecifík jednotlivých fondov EÚ sa javí ako dôležitá podmienka úspešného čerpania finančných prostriedkov zo ŠF a KF v rámci programového obdobia 2014 – 2020. Závažnou skutočnosťou v tomto smere je aj dlhodobo nedocenená riadiaca úloha Centrálneho koordinačného orgánu (ďalej len „CKO“). Na základe skúseností z programového obdobia 2007 – 2013 by mal byť význam CKO posilnený a v programovom období 2014 – 2020 by mal prejsť od metodického prístupu k proaktívnejšiemu, riadiacemu prístupu. Tomuto by malo zodpovedať aj jeho budúce postavenie.

Spôsob nastavenia jednotnej metodiky implementácie finančnej pomoci z fondov EÚ v programovom období 2007 – 2013 sa z hľadiska efektívnosti a jednotnosti systému javí ako nedostatočný. Úzke kompetencie a právomoci CKO, ktoré existujú výlučne na programovej úrovni, neumožňujú zabezpečiť maximálnu jednotnosť systému implementácie na úrovni RO, z ktorej vychádza komplikovanosť a neprehľadnosť procesov. K takémuto stavu prispieva aj často neefektívne rozdelenie úloh medzi RO a SORO a zásadné odlišnosti v nastavených procesoch medzi RO implementujúcimi finančnú pomoc z rozdielnych fondov EÚ, resp. v rámci toho istého fondu EÚ.

Zjednotenie metodík a procesov nielen na programovej a projektovej úrovni, vo forme konzistentného a unifikovaného dokumentu, ktoré bude v sebe zahŕňať úzke prepojenie procesov finančného riadenia a systému riadenia, pri zohľadnení špecifík vzťahujúcich sa na jednotlivé fondy EÚ, najmä ESF, vytvorí predpoklady pre efektívny spôsob implementácie. Tento cieľ má byť dosiahnutý tiež väčšou centralizáciou v úvodných fázach implementácie, predovšetkým pri príprave programových dokumentov, výziev, schvaľovacieho procesu. Pri nastavovaní procesov riadenia sa v programovom období 2014 – 2020 zváži a preskúma aj možnosť použitia inštitútu globálnych grantov. Na zabezpečenie úspešného začatia implementácie v programovom období 2014 – 2020 je potrebné prijať nasledujúce opatrenia a zásady:

* včasná príprava právneho rámca a strategických dokumentov na národnej úrovni;
* zjednotenie metodík na úrovni RO, resp. prepojenie procesov finančného riadenia a systému riadenia nevyhnutne sprevádzané účinnými opatreniami na zjednodušenie a zefektívnenie v súlade s právnym predpisom EÚ, a nie nad jej rámec;
* určenie jednotného spôsobu vyhlasovania výziev na predkladanie projektov vo forme časovo neohraničených výziev umožňujúcich predkladanie projektov počas celého programového obdobia a nielen v časovo obmedzenom termíne;
* zavedenie zjednodušených postupov pre schvaľovanie projektov nepresahujúcich určenú výšku požadovaného nenávratného finančného príspevku a prenášanie zodpovednosti zabezpečenia dokladov nevyhnutných pre účely schvaľovania projektov, resp. dokladov potrebných pri implementácii schválených projektov z úrovne žiadateľov na úroveň RO (napr. prostredníctvom systému centrálneho dožadovania dokladov a výmeny informácií medzi zodpovednými inštitúciami);
* povinné využívanie zjednodušených foriem preukazovania oprávnenosti výdavkov a odklon od doteraz uplatňovaného princípu skutočných nákladov;
* delegovanie procesov kontroly verejného obstarávania na Úrad pre verejné obstarávanie a zavedenie jednotného sankčného mechanizmu za porušenie pravidiel a postupov z úrovne tejto inštitúcie , v súlade s princípom nezávislosti Úradu pre verejné obstarávanie, právnymi predpismi EÚ a špecifickými odporúčaniami Rady EÚ pre SR;
* zníženie počtu OP a priorít financovaných z fondov EÚ vzhľadom na negatívny vplyv vysokého počtu RO na efektívnosť koordinácie procesov a na operatívnosť riešenia realokácií medzi OP s potenciálnym negatívnym dopadom na efektívnosť čerpania finančných prostriedkov. To sa prejavilo aj pri zabezpečení realokácie finančných prostriedkov v rámci operačných programov NSRR na financovanie opatrení pre podporu riešenia nezamestnanosti mladých ľudí a zintenzívnenie podpory malých a stredných podnikov. V prípade nižšieho počtu OP by sa zabezpečili realokácie finančných prostriedkov zo ŠF a KF neporovnateľne pružnejšie a podľa aktuálnej potreby, čo môže byť v čase hospodárskej krízy rozhodujúce;
* pre uplatnenie nových prvkov implementačného mechanizmu politiky súdržnosti EÚ (ako napr. integrovaný a viacfondový prístup, spoločný strategický prístup, flexibilita pri príprave štruktúry budúcich OP) bude žiaduce prekonať zameranie sa na úzky rozsah činností rezortov a tiež predchádzať ich duplicitným činnostiam. Nízky počet budúcich OP so širším nadrezortným zameraním si bude vyžadovať efektívne riadenie a koordináciu rôznorodých priorít jedným rezortom, keďže obsahový rozsah budúcich OP môže výrazne presahovať kompetencie rezortu, ktorý bude plniť úlohy RO. Pre efektívnu a zmysluplnú realizáciu takýchto OP bude potrebné zabezpečiť medzirezortné partnerské riadenie a medzirezortnú koordináciu všetkých základných procesov.

1. Monitorovanie a hodnotenie

V programovom období 2007 – 2013 je úlohou CKO koordinovať aktivity v oblasti monitorovania a hodnotenia programov spolufinancovaných z NSRR a následne identifikovať potenciálne problémy a navrhovať opatrenia na ich odstránenie. CKO plní úlohu na národnej úrovni tým, že koordinuje všetky RO jednotlivých OP a zabezpečuje komunikáciu s EK.

Vzhľadom na prísnejšie dodržiavanie verejných rozpočtov bude v programovom období 2014 – 2020 zvýšený dôraz na jasnejšie definovanie a plnenie cieľov, čo predstavuje koncentráciu na výsledkovo-orientovaný mechanizmus implementácie a odklon od sústredenia sa na absorbovanie financií. S implementovaním výsledkovo orientovanej politiky rastie aj význam procesov monitorovania a hodnotenia, ktoré majú kľúčovú úlohupri poskytovaní informácií o dosahovaných výsledkoch a dopadoch vplyvu politiky súdržnosti EÚ. Od procesov monitorovania a hodnotenia sa v programovom období 2014 – 2020 očakáva, že zvýšia efektívnosť a účinnosť OP pri dodržiavaní zásad EÚ. Podľa návrhu právnych predpisov EÚ pre politiku súdržnosti na programové obdobie 2014 – 2020 má monitorovanie a hodnotenie okrem štandardných úloh (výročné správy o vykonávaní operačného programu, správy z výročných stretnutí, správy o pokroku plnenia partnerskej dohody, ex ante hodnotenie, priebežné hodnotenia, atď.) aj veľký význam pri zavádzaní nových kvalitatívnych a kvantitatívnych druhov hodnotení, ktoré zvýšia efektívnosť a účinnosť implementácie politiky súdržnosti EÚ. V praxi to bude znamenať výraznejšie usmerňovanie a koordináciu procesov monitorovania a hodnotenia OP, čo predstavuje aj potrebu posilnenia monitorovaco - hodnotiacej úlohy v celom systéme riadenia implementácie politiky súdržnosti EÚ.

1. Monitorovací informačný systém 2014 – 2020

V návrhu právnych predpisov EÚ pre politiku súdržnosti na roky 2014 – 2020 sa definuje povinnosť zabezpečenia monitorovacieho informačného systému od roku 2016, ktorý podporí elektronickú výmenu dát, údajov a dokumentov medzi prijímateľmi a RO, certifikačným orgánom (ďalej len „CO“), orgánom auditu (ďalej len „OA“) a SORO.

Cieľom je, aby monitorovací informačný systém pre programové obdobie 2014 – 2020 využíval v tom čase existujúce relevantné komponenty e-Governmentu SR, čím by sa znížila administratívna záťaž na strane všetkých užívateľov, zvýšila by sa presnosť a správnosť dát a údajov v informačnom systéme a znížili by sa finančné nároky na vývoj a prevádzku informačného systému. Mimoriadnu pozornosť je potrebné venovať implementácii projektov OP Informatizácia spoločnosti (ďalej len „OP IS“), najmä s ohľadom na vybudovanie základných komponentov (registre, číselníky, moduly a pod.) architektúry e-Governmentu SR. Za predpokladu, že najdôležitejšie základné registre a moduly e-Governmentu budú v prevádzke a dostupné v priebehu roka 2013 a v prvej polovici roka 2014, bude možné tieto komponenty efektívne využiť v rámci vývoja monitorovacieho informačného systému. V opačnom prípade bude musieť byť zvolený alternatívny model vývoja monitorovacieho informačného systému a jeho následnej integrácie so základnými komponentmi e-Governmentu.

V kontexte pripravovaného všeobecného nariadenia EÚ, z doterajších skúseností a súčasných trendov vo vývoji informačných technológií sa predpokladá, že monitorovací informačný systém by mal byť modulárnym otvoreným informačným systémom, postaveným na princípoch a metodike servisne orientovanej architektúry a pripravený na integráciu s inými informačnými systémami verejnej správy tak, aby sa zabezpečilo rozšírené poskytovanie údajov a dát o implementácii fondov SSR.

Monitorovací informačný systém by mal spĺňať všeobecne uznávané štandardy pre vývoj a prevádzku informačných systémov. Štandardizácia by mala zabezpečiť časovo a finančne menej náročný vývoj a prevádzku informačného systému.

Návrh konečnej architektúry a usporiadanie jednotlivých komponentov monitorovacieho informačného systému sa bude realizovať až po zadefinovaní priorít podpory, operačných programov, inštitucionálneho usporiadania a rozdelení kompetencií a zároveň na základe výsledkov pripravovanej štúdie informačného systému administrácie ŠF a KF na programové obdobie 2014 – 2020, vrátane analýzy jeho súčasného stavu, v kontexte optimalizácie procesov.

Vysoké riziko pri definovaní architektúry jednotného a komplexného monitorovacieho informačného systému, pri vývoji funkcionalít a procesov podporovaných informačným systémom, predstavuje v súčasnosti značná nejednotnosť metodických postupov uplatňovaných pri implementácii OP v rámci NSRR, OP Cezhraničná spolupráca Slovenská republika - Česká republika 2007 – 2013 a Programu rozvoja vidieka SR 2007 – 2013.

Pre ďalší rozvoj monitorovacieho informačného systému by bolo najvhodnejšie maximálne zjednotenie a zosúladenie metodických postupov pre všetky fondy EÚ, pri zohľadnení ich špecifík a priorít podpory. V neposlednom rade by mala byť vykonaná analýza jednotlivých procesov spojených s implementáciou prostriedkov EÚ na programové obdobie 2014 – 2020.

Monitorovací informačný systém by mal poskytovať verejnosti údaje a dáta na základe princípu Open Data, t. j. údaje a dáta sú verejnosti sprístupnené na ďalšie spracovanie ihneď po ich vzniku, ak takýmto zverejnením nie sú porušené žiadne právne podmienky. Správcom a vlastníkom monitorovacieho informačného systému pre programové obdobie 2014 – 2020 by mal byť CKO.

1. Oblasť publicity a informovanosti

Predpokladom úspešnej realizácie politiky súdržnosti v SR je poskytovanie kvalitných informácií o možnostiach využitia finančných prostriedkov zo ŠF a KF. V súlade s právnymi predpismi EÚ má SR zabezpečovať poskytovanie informácií o projektoch a programoch spolufinancovaných z fondov EÚ a ich publicitu. Tento proces sa v SR uskutočňuje, ale nie je dostatočne efektívny a koordinovaný.

Nejasné postavenie CKO vyvoláva často pochybnosti o tom, či je tento orgán schopný účinne koordinovať jednotlivé procesy. Citeľne chýba centralizácia informácií a aktivít v oblasti styku s verejnosťou od RO a tým aj ľahšia koordinácia všetkých aktivít zo strany CKO. Z toho vyplýva aj nastavenie spôsobu informovania a publicity o celom procese využívania prostriedkov EÚ počas programového obdobia 2007 – 2013. Informovanosť a publicita je bez právomocí CKO iba registračným útvarom, kde nie je možné účinne koordinovať jednotlivé dlhodobé procesy.

Zámerom EÚ je, aby sa v programovom období 2014 – 2020 pripravovali komplexné podklady o implementácii, informačnej podpore a analýzy pre EK za všetky OP na národnej úrovni. Pracovná skupina „INFORM CORE GROUP“ pri Generálnom riaditeľstve pre regionálnu a mestskú politiku (DG REGIO), ktorá pozostáva zo zástupcov členských štátov EÚ (ďalej len „ČŠ“), uvádza taktiež vo svojich záveroch potrebu posilnenia komunikácie na národnej úrovni, komunikačnej národnej stratégie a zavedenia informačného riadenia.

V programovom období 2014 – 2020 je žiaduce, aby boli z hľadiska informovanostia publicity jednotlivé procesy kontrolované a riadené prostredníctvom CKO a koordinované so všetkými RO. Účinným prostriedkom by malo byť aj stanovenie spoločnej časti komunikácie CKO a OP navonok. Aktivity v oblasti styku s verejnosťou by sa mali v budúcom programovom období vykonávať aj centrálne, aby bola umožnená ľahšia koordinácia riadenia všetkých aktivít zo strany CKO. Odpovede na otázky prijímateľov a verejnosti by boli vo výlučnej kompetencii CKO. Takisto by bolo žiaduce vytvoriť školiace centrum pre marketingovú komunikáciu, ktoré budú môcť využívať zamestnanci všetkých subjektov zapojených do implementácie fondov EÚ.

1. Skúsenosti z oblasti implementácie OP Technická pomoc

V programovom období 2007 – 2013 využila SR možnosť vypracovať samostatný OP pre technickú pomoc (ďalej len „OP TP“), pričom aj jednotlivé OP disponujú samostatnou prioritnou osou technickej pomoci. Uvedený systém umožnil efektívnu koordináciu aktivítna centrálnej úrovni a zároveň umožnil využiť špecifiká v rámci potrieb na úrovni jednotlivých OP, čo sa prejavilo v plynulom čerpaní prostriedkov na aktivity, ktoré je možné financovať v rámci technickej pomoci.

Hlavným problémom, ktorý obmedzil v určitých obdobiach čerpanie a plynulosť implementácie, bola inštitucionálna nestabilita CKO a RO pre OP TP, ktorá počas opakujúcich sa delimitácií spôsobila omeškanie, resp. pozastavenie riadiacich a kontrolných procesov, ktoré bolo potrebné v rámci novej inštitúcie nastaviť.

Počas obdobia implementácie OP TP sa objavili potreby úpravy alokácie na jednotlivé opatrenia, keďže výšku finančných prostriedkov na jednotlivé aktivity nebolo možné v začiatkoch reálne odhadnúť, napr. ITMS, kde zmeny v systéme riadenia je potrebné zohľadniť. Po zavedení šetriacich opatrení v rámci finančnej krízy, ako aj pri identifikácii nedostatkov verejného obstarávania, bolo potrebné finančné alokácie schválené v rámci OP upraviť, čo malo za následok realokácie medzi opatreniami a následne revíziu OP.

Po zhodnotení súčasného programového obdobia by bola kombinácia centralizovaného OP TP a samostatnej koordinácie technickej pomoci v rámci jednotlivých OP, s ohľadom na ich špecifiká, pozitívnym riešením, ktoré umožňuje flexibilne reagovať na požiadavky vychádzajúce zo špecifických potrieb jednotlivých OP.

1. Oblasť administratívnych kapacít

Komplikované usporiadanie RO a SORO spôsobuje zvýšenie počtu neproduktívnych zamestnancov na pomocných administratívnych činnostiach. Zvýšenú administratívnu náročnosť spracovania žiadostí o platbu a z toho vyplývajúcu nižšiu úroveň čerpania finančných prostriedkov ŠF a KF, najmä z dôvodu nie vždy efektívneho rozdelenia vykonávaných činností medzi RO a SORO, ovplyvňuje aj komplikované nastavenie finančného riadenia projektov. Značné množstvo ľudských zdrojov a administratívnej práce v oblasti riadenia ŠF a KF je absorbovaných v hromadení a overovaní dokumentov, namiesto zamerania sa na dosahovanie cieľov projektov a OP.

Nejednotné uplatňovanie systému odmeňovania administratívnych kapacít medzi jednotlivými RO, nedostatočná optimalizácia pracovnej pozície formou efektívneho a jasného nastavenia procesných rolí zamestnancov, vysoká náročnosť administratívnej činnosti sú jedným z hlavných dôvodov vysokej fluktuácie, a tým aj vplyvu na efektívnosť práce administratívnych kapacít. Napriek vykonávaniu činností rovnakej náročnosti, zamestnancami s rovnakou kvalifikáciou a odbornou úrovňou, pri rovnakej pracovnej vyťaženosti a rovnakej zodpovednosti, je na jednotlivých RO uplatňovaný odlišný systém odmeňovania. Problematika transparentného a objektívneho systému odmeňovania administratívnych kapacít bude, aj v intenciách odporúčaní zo strany EK, predmetom ďalších rokovaní. V rámci NSRR došlo k 30. 6. 2011 z rôznych dôvodov k presunu až 63,6 % z celkového počtu administratívnych kapacít.[[1]](#footnote-1) Od začiatku programového obdobia 2007 – 2013 sa prejavoval nedostatok kvalifikovaných administratívnych kapacít na implementáciu OP a HP. V programovom období 2014 – 2020 je potrebné vytvoriť taký stav, aby fluktuácia administratívnych kapacít nemala tak výrazný dopad na efektivitu implementácie ŠF a KF. Prijatie vhodných opatrení na posilnenie a stabilizáciu administratívnych kapacít v orgánoch a inštitúciách zodpovedných za implementáciu fondov EÚ by malo byť v podmienkach SR hlavnou prioritou pre oblasť vykonávania verejnej správy v programovom období 2014 - 2020.

1. &A Politika rozvoja vidieka ako II. pilier Spoločnej poľnohospodárskej politiky EÚ

Už v Agende 2000 bol rozvoj vidieka určený ako druhý pilier Spoločnej poľnohospodárskej politiky (ďalej len „SPP“), pričom reforma ďalej posilňuje jeho úlohu v rámci SPP. Poslaním EPFRV je prispievať k podpore trvalo udržateľného rozvoja vidieka v celej EÚ spôsobom, ktorý dopĺňa politiky podpory trhu a príjmov SPP (I. pilier SPP), politiku súdržnosti a spoločnú politiku rybného hospodárstva.

Slovensko po zohľadnení národných priorít pretransformovalo ciele politiky rozvoja vidieka EÚ do Národného strategického plánu rozvoja vidieka SR 2007 – 2013 (ďalej len „NSPRV“), v ktorom formulovalo národnú stratégiu v tejto oblasti. Následne bol vypracovaný Program rozvoja vidieka SR 2007 – 2013 (ďalej len „PRV“), ktorý definoval konkrétne opatrenia na dosiahnutie uvedenej stratégie.

PRV je riadený samostatne a nespadá pod CKO, keďže nie je súčasťou NSRR. O úspešnosti samostatného riadenia PRV svedčí finančná implementácia PRV, ktorá je hodnotená pozitívne.

Na základe uvedeného je žiaduce, aby sa vzhľadom na špecifickosť projektov, typov oprávnených žiadateľov, rôznych druhov podpôr, riadiacich procesov a pod. v oblasti rozvoja vidieka, maximalizovala samostatnosť riadenia EPFRV v rámci PD SR.

Od vstupu SR do EÚ v roku 2004 sa financovanie slovenského agropotravinárskeho sektora riadi podmienkami uplatňovanými v rámci SPP. Dôležitým medzníkom v inštitucionálnom zabezpečení financovania agropotravinárskeho sektora v rámci EÚ bolo vytvorenie 2 nových fondov – a to Európskeho poľnohospodárskeho záručného fondu[[2]](#footnote-2) (ďalej len „EPZF“) a EPFRV, ktoré vznikli k 1. januáru 2007 rozčlenením pôvodného Európskeho poľnohospodárskeho usmerňovacieho a záručného fondu.

Vznik nových fondov, existencia vlastného právneho rámca EÚ, ako aj z nej vyplývajúce odlišnosti v porovnaní so štrukturálnymi fondmi EÚ a znalosť problematiky financovania SPP v dôsledku zapojenia vlastných expertov do prípravy uvedených právnych predpisov EÚ na aktuálne programové obdobie rokov 2007 – 2013, následne vyústila do rozhodnutia, že gestorom pre finančné riadenie oboch poľnohospodárskych fondov sa k 1. januáru 2007 stalo Ministerstvo pôdohospodárstva a rozvoja vidieka SR (ďalej len „MPRV SR“).

Zároveň je potrebné zdôrazniť, že EPZF, ani EPFRV nie sú štrukturálnymi fondmi EÚ. Pre EPZF a EPFRV sa uplatňuje aj spoločné pomenovanie „európske poľnohospodárske fondy“.

Skúsenosti z predchádzajúcich rokov jasne poukazujú na potrebu samostatného riadenia a finančného riadenia EPFRV zastrešeného prostredníctvom MPRV SR, a to vzhľadom na odlišnosti vyplývajúce z právnych predpisov EÚ, akými sú napr.:

* postavenie platobných agentúr;
* spôsob certifikácie účtovných závierok platobných agentúr;
* využívanie rozpočtovej nomenklatúry a definovanie finančného roka, ktorý nie je totožný s kalendárnym rokom;
* definované typy kontrol, ktoré sa majú uplatňovať na opatrenia financované z EPFRV;
* existencia neprojektových – tzv. priamych podpôr financovaných z EPFRV, ktoré majú charakter viacročných záväzkov;
* špecifické postupy, systémy a prístupy, ktoré sa musia dodržiavať v oblasti rozvoja vidieka a pod.

V súvislosti s efektívnou implementáciou podpôr z EPFRV v novom programovom období 2014 – 2020 je nevyhnutné:

* zanalyzovať súčasný systém riadenia a systém finančného riadenia s cieľom poukázať na ich existujúce pozitívne a negatívne stránky;
* zhrnúť výsledky auditov a misií realizovaných Európskou komisiou, Dvorom audítorov alebo inými kontrolnými orgánmi za účelom vyvarovania sa chýb z minulosti pri príprave dokumentov na nové programové obdobie;
* sprehľadniť a časovo zharmonizovať vyhlasovanie výziev;
* zjednodušiť prístup potenciálnych žiadateľov k informáciám o možnostiach podpory z EPFRV;
* stanoviť podrobnejšie kritéria oprávnenosti pri vybraných typoch opatrení za účelom odstránenia nejednoznačnosti výkladu oprávnenosti a budúceho potenciálneho vylúčenia výdavkov z financovania;
* zefektívniť systém kontrol na mieste využívaním rizikovej analýzy, ktorá eliminuje administratívnu a personálnu záťaž a urýchľuje proces vyplácania podpory;

prehodnotiť možnosť zjednodušenej formy preukazovania oprávnených výdavkov.

1. &A Politika rybného hospodárstva

Po vstupe SR do EÚ v roku 2004 sa sektor rybného hospodárstva riadi podmienkami Spoločnej politiky rybného hospodárstva (ďalej len „SPRH“). V programovom období 2007 – 2013 je SPRH implementovaná prostredníctvom OP Rybné hospodárstvo SR 2007 – 2013 (ďalej len „OP RH“), ktorý je spolufinancovaný z Európskeho fondu pre rybné hospodárstvo (ďalej len „EFRH“). Priority a ciele OP RH vychádzajú z Národného strategického plánu rybného hospodárstva SR 2007 – 2013, v ktorom bola stanovená strategická vízia pre rozvoj daného sektora.

Z pohľadu alokácie finančných prostriedkov a ich čerpania je potrebné v rámci OP RH rozlišovať medzi cieľom Konvergencia a oblasťami mimo cieľa Konvergencia (Bratislavský kraj). Pre oblasti mimo cieľa Konvergencia je charakteristický nízky záujem zo strany potenciálnych prijímateľov. Dôvodom je malý počet subjektov pôsobiacich v rybnom hospodárstve na danom území, ako aj neatraktívna miera spolufinancovania, ktorá je podstatne nižšia, ako v prípade cieľa Konvergencia. Tým, že rozpočtové záväzky sú prijaté osobitne pre cieľ Konvergencia a pre oblasti mimo cieľa Konvergencia, nie je možná realokácia medzi cieľmi. Nový návrh EFNRH odstraňuje tento problém. Pre EFNRH zavádza možnosť implementácie OP na celom území SR, bez rozlišovania cieľov, s rovnakou mierou spolufinancovania z EFNRH vo výške 50 %.

Je žiaduce, aby sa vzhľadom na špecifickosť projektov EFNRH, oprávnených žiadateľov, riadiacich procesov a pod. v oblasti rybného hospodárstva vyplývajúcich zo špecifických nariadení EÚ, maximalizovala samostatnosť riadenia EFNRH v rámci PD SR.

V oblasti rybného hospodárstva sa Finančný nástroj pre usmerňovanie rybolovu transformoval na EFRH, avšak vzhľadom na pravidlá financovania tohto fondu, ktoré sú vo veľkej miere zhodné s pravidlami pre štrukturálne fondy EÚ, zostalo finančné riadenie EFRH v priamej riadiacej pôsobnosti Ministerstva financií SR. Zároveň je potrebné zdôrazniť, že EFRH nie je štrukturálnym fondom EÚ.

Vo vzťahu k implementácií podpôr z EFNRH v programovacom období 2014 - 2020 je potrebné skonštatovať, že na základe predloženého návrhu nariadenia Rady a Európskeho parlamentu sa bude tento fond v novom programovom období riadiť pravidlami, ktoré sú už v súčasnosti platné pre EPFRV, t. j. pravidlami pre rozvoj vidieka, čím sa zmení celá doterajšia filozofia jeho riadenia postavená na princípoch platných pre štrukturálne fondy EÚ.

Tak ako pri OP financovaných zo štrukturálnych fondov EÚ, aj pri implementácií podpôr z PRV a OP RH sa v rámci programového obdobia 2007 – 2013 prejavoval nedostatok kvalifikovaných administratívnych kapacít na ich implementáciu.

1. Strategický prístup v návrhoch právnych predpisov EK pre politiku súdržnosti EÚ na programové obdobie 2014 – 2020

S cieľom maximalizovať vplyv politiky súdržnosti EÚ po roku 2013 na dosahovanie európskych priorít, EK navrhuje posilniť strategické programovanie tejto politiky. Celkovéa čiastkové ciele priorít EÚ v záujme inteligentného, udržateľného a inkluzívneho rastu budú pretransformované pomocou opatrení strategického programovania do základných dokumentov na európskej úrovni a úrovni ČŠ.

Každý ČŠ pripraví v spolupráci s partnermi v súlade s prístupom viacúrovňového riadenia a ako výsledok negociácií s EK základný strategický dokument na národnej úrovni, a to PD. PD je dokument, ktorý určí stratégiu, priority a podmienky ČŠ na využívanie fondov SSR efektívnym a účinným spôsobom s cieľom dosiahnuť priority stratégie Európa 2020. PD má byť v súlade s národným programom reforiem, relevantnými špecifickými odporúčaniami Rady EÚ pre ČŠ, relevantnými odporúčaniami Rady EÚ prijatými podľa článku 148(4) Zmluvy o fungovaní EÚ, ako aj ďalšími právnymi dokumentmi a strategickými materiálmi, tak na úrovni EÚ, ako aj na národnej úrovni. PD bude po jej predložení ČŠ a preskúmaní zo strany EK schválená jej rozhodnutím (v zmysle harmonogramu uvedeného v prílohe č. 1).

1. Príprava Partnerskej dohody SR na programové obdobie 2014 – 2020

Vláda SR uznesením č. 280 z 20. júna 2012 schválila Radu vlády Slovenskej republiky pre Partnerskú dohodu na roky 2014 – 2020 (ďalej len „Rada vlády SR“) ako koordinačný, poradný a iniciatívny orgán vlády SR pre otázky týkajúce sa politiky súdržnosti. Rada vlády SR koordinuje prípravu PD medzi SR a EK na roky 2014 - 2020 pre využitie fondov SSR EÚ v SR. Rada vlády SR najmä odporúča spôsoby dosiahnutia tematických cieľov, priority a opatrenia pre realizáciu stratégie Európa 2020, taktiež odporúča OP v rámci politiky súdržnosti na programové obdobie 2014 – 2020, ich príslušnosť k jednotlivým rezortom, ako aj obsahový a finančný rámec jednotlivých OP. Predseda Rady vlády SR, ktorým je predseda vlády SR, zabezpečuje koordináciu príprav PD SR na roky 2014 – 2020 na národnej úrovni.

Na prípravu PD SR zriadilo Ministerstvo dopravy, výstavby a regionálneho rozvoja SR pracovnú skupinu „Partnerstvo pre politiku súdržnosti“, ktorá pozostáva zo zástupcov ústredných orgánov štátnej správy, regionálnej a miestnej samosprávy, akademickej sféry, profesijných združení a mimovládnych a iných organizácií a predstavuje platformu pre výmenu skúseností z praxe a názorov odborníkov v oblasti politiky súdržnosti EÚ po roku 2013.

Koordinačným, poradným a iniciatívnym orgánom ministra dopravy, výstavby a regionálneho rozvoja SR je Riadiaci výbor pre koordináciu fondov EÚ (ďalej len „Riadiaci výbor“), ktorý sa podieľa aj na operatívnej koordinácii implementácie NSRR 2007 - 2013 a súčasne zabezpečuje koordináciu prípravy podkladov a dokumentov pre politiku súdržnosti EÚ po roku 2013 na rokovanie Rady vlády SR.

Harmonogram prípravy PD SR a OP v rámci politiky súdržnosti na roky 2014 – 2020 je uvedený v prílohe č. 1.

Koordinačným orgánom pre EPFRV a EFNRH bolo ustanovené MPRV SR v materiáli „Návrh aktualizovanej rámcovej pozície SR k viacročnému finančnému rámcu EÚ 2014 – 2020“, ktorý bol schválený uznesením vlády SR č. 281 z 20. 6. 2012.

1. Hlavné princípy programovania v programovom období 2014 – 2020

V záujme zlepšenia prínosu fondov SSR k prioritám stratégie Európa 2020 v zmysle návrhu nariadení EÚ by sa malo fungovanie týchto fondov zjednodušiť a v rámci politiky súdržnosti zamerať na dva ciele, a to: „Investovanie do rastu a zamestnanosti“ a „Európska územná spolupráca“. OP a PRV budú hlavným riadiacim nástrojom uplatňovania fondov SSR a ich príprava pre obdobie 2014 – 2020 bude podmienená viacerými novými princípmi s cieľom zabezpečiť integrovaný prístup pri využívaní fondov EÚ v novom programovom období:

* SSR[[3]](#footnote-3) – na základe tohto dokumentu sa prostredníctvom fondov SSR realizujú zámery a ciele stratégie Európa 2020;
* Prepojenie strategického programovania na národnej úrovni s Európskym semestrom[[4]](#footnote-4); prostredníctvom špecifických odporúčaní Rady
* Princíp partnerstva – v súlade s viacúrovňovým riadením ČŠ zapoja sociálno-ekonomických partnerov do prípravy PD;
* Mechanizmus tematickej koncentrácie;
* Viacfondový prístup – možnosť financovania jedného OP v rámci cieľa „Investovanie do rastu a zamestnanosti“ z viacerých fondov SSR. To znamená možnosť mať v rámci OP osobitné prioritné osi pre EFRR, ESF a KF. Zároveň EFRR a ESF môžu komplementárnym spôsobom a najviac do výšky 10 % prostriedkov EÚ vyčlenených pre každú prioritnú os OP financovať časť operácie, ktorej náklady majú nárok na podporu z iného fondu EÚ na základe pravidiel oprávnenosti platných pre daný fond za predpokladu, že sú potrebné na uspokojivé vykonávanie operácie a sú s ňou priamo spojené. Viacfondovosť sa nemôže uplatniť na programy v rámci cieľa „Európska územná spolupráca“;
* Integrovaný prístup k stratégii územného rozvoja – podpora miestneho rozvoja prostredníctvom fondov SSR;
* Plnenie tzv. kondicionalít;
* Princíp doplnkovosti – zdroje EÚ sú využívané popri národných verejných zdrojoch;
* Výsledkovo orientovaný prístup – predstavuje vymedzený okruh priorít podpory z fondov EÚ, ktoré je možné kvalitatívne a kvantitatívne vyhodnotiť počas, ako aj ku koncu programového obdobia.

Vzhľadom na viacfondový charakter budúceho programového obdobia a potrebu koncentrácie na obmedzené množstvo priorít by mal byť celkový počet OP v rokoch 2014 – 2020 nižší ako v súčasnom programovom období 2007 – 2013.

Počet OP by mal byť obmedzený aj vzhľadom na charakter mechanizmu tematickej koncentrácie. V novom programovom období je potrebné povinne vyčleniť minimálny podiel z fondov EÚ na presne určené oblasti podpory, s cieľom zabezpečiť dostatočný objem finančných prostriedkov EÚ na osobitne určený okruh priorít v rámci jednotlivých fondov EÚ. Zmyslom takéhoto prístupu je posilniť plnenie cieľov a priorít stratégie Európa 2020. Takto nastavený mechanizmus tematickej koncentrácie je však možné maximálne využiť len pri obmedzenom počte OP. Inak hrozí riziko rozptýlenia povinne vyčleneného podielu z fondov EÚ medzi vysoký počet OP, a tým aj zvýšenie pravdepodobnosti nedostatočného plnenia priorít stanovených na úrovni EÚ.

Východiská na prípravu OP v rámci politiky súdržnosti sú uvedené v prílohe č. 3.

SR tiež využije možnosť prevodu 3 % celkových prostriedkov na úrovni PD SR, z dôvodu splnenia jedného alebo viacerých tematických cieľov, pridelených pre menej rozvinuté regióny do Bratislavského samosprávneho kraja (ďalej len „BSK“), ktorý je zaradený do kategórie viac rozvinutých regiónov.

Z pohľadu formy financovania sa v oblasti politiky súdržnosti bude v budúcom programovom období využívať forma nenávratného finančného príspevku a vo väčšej miere, v porovnaní so súčasnosťou, forma návratnej pomoci. Nenávratný finančný príspevok sa bude používať predovšetkým tam, kde sa vytvára verejný statok a tam, kde z dôvodu vzniku negatívnych externalít a neschopnosti internalizovať celý zisk dochádza k zlyhaniam trhu. Verejné zdroje podporia takéto aktivity tak, aby sa ich úroveň priblížila spoločenskému optimu. Naopak, podniky a ich investori sú hlavnými nositeľmi rizika v hospodárstve, za ktoré sú odmenení ekonomickými ziskami. Preto by mala byť podpora komerčných projektov, rizikových projektov a projektov, ktoré by boli ekonomicky ziskové aj bez zásahu štátu, prednostne zabezpečená formou návratnej pomoci. Zároveň sa tak minimalizuje negatívne ovplyvňovanie hospodárskej súťaže a deformácia podnikateľského prostredia.

Efektívne zvládnutie uvedených zmien, najmä viacfondového charakteru programového obdobia 2014 – 2020 pri očakávanom nevyhnutnom zásadnom znížení počtu OP v rámci politiky súdržnosti, si bude vyžadovať prekonanie zamerania sa na úzky rozsah činností rezortov a zabránenie výkonu duplicitných činností v rámci jednotlivých rezortov, s dôrazom na efektívne a účinné riadenie a koordináciu na úrovni CKO v novom programovom období.

Zavádzanie týchto nových princípov posilní význam monitorovania a hodnotenia očakávaných výstupov a merateľných výsledkov, ako aj plnenia stanovených míľnikov. Výsledky monitorovania a hodnotenia bude EK posudzovať s ohľadom na Národný program reforiem SR a špecifické odporúčania Rady určené pre SR. V tejto súvislosti sa od CKO očakáva zintenzívnenie a zefektívnenie komunikácie s EK. Túto úlohu smerom k EK si CKO plní už v súčasnosti, kedy sa začína s vyhodnocovaním plnenia ex ante kondicionalít v zmysle uznesenia vlády SR č. 305 z 27. 06. 2012. Úspešné splnenie tejto úlohy je kľúčové pre správne nastavenie OP v rámci politiky súdržnosti, s čím súvisí aj plynulosť čerpania prostriedkov EÚ bezprostredne už od začiatku nového programového obdobia. Aj preto sa zvyšuje význam riadiacej a koordinačnej činnosti CKO pri príprave a realizácii programového obdobia 2014 – 2020 a nevyhnutnosť posilnenia úlohy CKO s cieľom zabezpečiť jeho úspešné nastavenie.

V nadväznosti na prijaté znenia návrhov kompromisných textov právnych predpisov EÚ pre politiku súdržnosti po roku 2013 k častiam týkajúcim sa riadenia a kontroly, si ČŠ určí RO, CO a OA.

RO môže byť národný, regionálny alebo miestny orgán verejnej správy alebo verejný subjekt, alebo súkromný subjekt, pričom rovnaký RO môže byť určený pre viac ako jeden OP. RO zodpovedá za riadenie OP v súlade so zásadou správneho finančného riadenia.

Ako CO môže byť určený pre každý OP národný, regionálny alebo miestny orgán verejnej správy alebo verejný subjekt, pritom ten istý CO môže byť určený pre viac ako jeden OP, rovnako každý RO môže mať iný CO. CO bude zostavovať a predkladať EK žiadosti o platbu. Ďalej bude certifikovať kompletnosť, presnosť a pravdivosť účtov a že výdavky na týchto účtoch sú v súlade s predpismi EÚ a SR a vznikli v rámci projektov, ktoré boli vybrané podľa kritérií stanovených OP a na základe národných a EÚ pravidiel.

ČŠ si určí pre každý OP ako OA národný, regionálny alebo miestny orgán verejnej správy alebo verejný subjekt, ktorý je funkčne nezávislý od RO a CO, pričom ten istý OA môže byť určený pre viac ako jeden OP. Pre cieľ „Investovanie do rastu a zamestnanosti“ môžu byť RO, CO a OA súčasťou tej istej inštitúcie pri zabezpečení ich funkčnej nezávislosti. OA nemôže byť bez súhlasu EK súčasťou tej istej inštitúcie, v rámci ktorej sú ustanovené RO pre OP, ktorých celková výška podpory pridelená z fondov presahuje 250 mil. EUR. OA bude zodpovedný najmä za overenie riadneho fungovania systému riadenia a kontroly OP na vhodnej vzorke operácií na základe deklarovaných výdavkov a predloženie stanoviska k úplnosti, presnosti a pravdivosti údajov v ročnej účtovnej závierke.

Na realizáciu efektívneho plánovania a strategického programovania na národnej, regionálnej a miestnej úrovni sa javí ako vhodné zriadiť strategický inštitút. Strategický inštitút by mal mať prierezový charakter a zachytával by priestorový (územný) rozmer na všetkých úrovniach. Hlavným zameraním strategického inštitútu by boli hospodárske, sociálne a regionálne analýzy, benchmarking, prípadové a dopadové štúdie, koncepcie, stratégie, prognózy a informačná činnosť s priemetom na implementáciu fondov EÚ. Pri plnení svojich úloh by mal strategický inštitút v rámci CKO spolupracovať predovšetkým s RO a ostatnými ústrednými orgánmi štátnej správy, s inštitúciami na národnej, regionálnej a miestnej úrovni, ako aj s medzinárodnými organizáciami. Taktiež by mal zabezpečovať podporu pre strategické hodnotenie, výkonnostný rámec a plnenie kondicionalít.

1. Prehľad tematických cieľov a investičných priorít pre Partnerskú dohodu SR na roky 2014 – 2020 podporovaných z fondov SSR
2. Prehľad hlavných cieľov Stratégie Európa 2020

* Dosiahnuť cieľ investovať do výskumu a vývoja 3 % hrubého domáceho produktu (ďalej len „HDP“) najmä zlepšovaním podmienok pre investície súkromného sektora do výskumu a vývoja a vytvoriť nový ukazovateľ na sledovanie inovácie;
* Zvýšiť mieru zamestnanosti obyvateľstva vo veku 20 - 64 rokov zo súčasných 69 % na minimálne 75 %;
* Znížiť emisie skleníkových plynov o minimálne 20 % v porovnaní s úrovňami z roku 1990 alebo o 30 % v prípade priaznivých podmienok; zvýšiť podiel obnoviteľných zdrojov energie na konečnej spotrebe energie o 20 % a zvýšiť energetickú účinnosť o 20 %;
* Znížiť mieru predčasného ukončenia školskej dochádzky zo súčasných 15 % na 10 % a zvýšiť podiel obyvateľstva vo veku 30 – 34 rokov, ktorí majú ukončené vysokoškolské vzdelanie (ďalej len „VŠ vzdelanie“), z 31 % na minimálne 40 %;
* Znížiť podiel Európanov, ktorí žijú pod hranicou chudoby jednotlivých krajín o 25 %, čo by viedlo k tomu, že 20 miliónov ľudí by sa dostalo nad hranicu chudoby.

Ciele stratégie Európa 2020 budú tvoriť jedno z hlavných východísk pre definovanie tematických cieľov a priorít PD SR na roky 2014 – 2020.

Pri príprave PD SR je potrebné zohľadniť aj „Odporúčania Rady týkajúce sa Národného programu reforiem Slovenska na rok 2012, ktorým sa predkladá stanovisko Rady k Programu stability Slovenska na roky 2012 – 2015“. Špecifické odporúčania Rady pre SR na rok 2012 sú výsledkom hodnotenia plnenia špecifických odporúčaní pre SR z roku 2011, hodnotenia Programu stability SR na roky 2012 – 2015 a Národného programu reforiem SR 2012.

V tejto súvislosti Rada EÚ odporúča SR v období rokov 2012 – 2013:

* Prijať dodatočné opatrenia a špecifikovať opatrenia potrebné v roku 2013 zamerané na udržateľné zníženie nadmerného deficitu a vyvinúť úsilie v záujme štrukturálnej zmeny v súlade s odporúčaniami Rady na úpravu nadmerného deficitu. Cielene znižovať spotrebu pri súčasnom zabezpečení výdajov na podporu rastu a vyvinúť úsilie na zvýšenie efektívnosti verejnej spotreby. Vyvinúť primerané úsilie na štrukturálnu zmenu s cieľom dosiahnuť dostatočný pokrok pri plnení strednodobého cieľa, vrátane dosiahnutia hranice výdajov. Urýchliť vytváranie Fiškálnej rady a prijať pravidlá pre výdavkové stropy.
* Zlepšiť dodržiavanie daňových predpisov, predovšetkým zvýšením efektívnosti výberu DPH, znížením deformácií pri zdaňovaní práce pri rôznych typoch zamestnania a obmedzovaní daňových úľav; prepojiť zdanenie nehnuteľností s trhovou hodnotou nehnuteľností.
* Pokračovať v úprave priebežne financovaného piliera dôchodkového systému, najmä zmenou mechanizmu indexácie, zavedením priameho prepojenia zákonného veku odchodu do dôchodku s očakávanou dĺžkou života a zavedením faktora udržateľnosti do vzorca pre výpočet dôchodku zohľadňujúceho demografický vývoj. Zabezpečiť stabilitu a variabilitu plne financovaného piliera.
* Posilniť administratívne kapacity verejných služieb zamestnanosti s cieľom zlepšiť zameranie, navrhovanie a hodnotenie aktívnych politík trhu práce a zabezpečiť špecifickejšie služby zamestnanosti pre mladých, dlhodobo nezamestnaných, starších a ženy. Zabezpečiť zariadenia poskytujúce starostlivosť o deti. Znížiť daňovo-odvodové zaťaženie pracovníkov s nízkymi mzdami a prispôsobiť systém dávok.
* Prijať a realizovať Plán zamestnanosti mladých, predovšetkým s ohľadom na kvalitu a relevantnosť vzdelávania a odbornej prípravy pre potreby trhu, vrátane zavedenia schémy učňovského vzdelávania. Zlepšiť kvalitu vyššieho vzdelávania zvýšením kvality a orientáciou na výsledky.
* Prijať aktívne opatrenia na zlepšenie prístupu k predškolskému vzdelávaniu a zlepšenie jeho kvality pre citlivé skupiny, vrátane Rómov. Zabezpečiť opätovné zaradenie dospelých na trh práce prostredníctvom aktivačných opatrení a cielených služieb zamestnanosti, vytvorením druhej šance vo vzdelávaní a odbornou prípravou v krátkom cykle.
* Zvýšenie kvality verejných služieb vrátane zlepšenia riadenia ľudských zdrojov. Skrátiť dĺžku súdnych konaní.

Zároveň sa bude pri príprave PD SR vychádzať z hodnotiacich správ ohľadom skúseností SR v programovom období 2007 - 2013; budú sa využívať pozitívne skúsenosti vychádzajúce z koncepčných, strategických, programových dokumentov a štúdií zainteresovaných rezortov a inštitúcií. Taktiež sa budú brať do úvahy názory a relevantné pripomienky sociálno-ekonomických partnerov zainteresovaných na príprave tohto dokumentu v rámci vytvorených platforiem (pracovné skupiny, Riadiaci výbor, Rada vlády SR).

1. Mechanizmus tematickej koncentrácie

Rozsah tematických cieľov pre fondy SSR na programové obdobie 2014 – 2020:

&C posilnenie výskumu, technologického rozvoja a inovácií;

&C zlepšenie prístupu k informáciám a komunikačným technológiám a zlepšenie ich využívania a kvality;

&C zvýšenie konkurencieschopnosti malých a stredných podnikov a poľnohospodárskeho sektora (v prípade EPFRV) a sektora rybného hospodárstva a akvakultúry (v prípade EFNRH);

&C podpora prechodu na nízkouhlíkové hospodárstvo vo všetkých sektoroch;

&C podpora prispôsobovania sa zmenám klímy, predchádzania a riadenia rizík;

&C ochrana životného prostredia a presadzovanie efektívneho využívania zdrojov;

&C podpora udržateľnej dopravy a odstraňovanie prekážok v kľúčových sieťových infraštruktúrach;

&C podpora zamestnanosti a mobility pracovnej sily;

&C podpora sociálneho začlenenia a boj proti chudobe;

&C investovanie do vzdelania, zručností a celoživotného vzdelávania;

&C zvyšovanie inštitucionálnych kapacít a efektivity verejnej správy.

Štrukturálne fondy EÚ (EFRR a ESF):

Na tematické ciele 8 až 10 je potrebné pri viac rozvinutých regiónoch vyčleniť medzi 45 – 50 % zdrojov a pri menej rozvinutých regiónoch medzi 20 – 25 % zdrojov zo štrukturálnych fondov EÚ.

EFRR

Mechanizmus tematickej koncentrácie je nastavený pre jednotlivé kategórie regiónova na úrovni tematických cieľov. Do mechanizmu koncentrácie sa započítavajú tematické ciele 1, 2, 3 a 4. Pre viac rozvinuté regióny je potrebné vyčleniť aspoň 80 % zdrojov na aspoň jeden z uvedených tematických cieľov, pričom na tematický cieľ 4 je nevyhnutné vyčleniť minimálne 20 % zdrojov EFRR na národnej úrovni.

Pre menej rozvinuté regióny je potrebné vyčleniť aspoň 50 % zdrojov na aspoň jeden z uvedených tematických cieľov, pričom na tematický cieľ 4 je nevyhnutné vyčleniť minimálne 10 % zdrojov EFRR na národnej úrovni. Na dosiahnutie tematického cieľa 4 je pri menej rozvinutých regiónoch možné využiť aj KF a v takom prípade sa podiel zvýši na 12 %.

Tieto podiely je možné kombinovať aj na úrovni kategórie regiónov, čo znamená ich proporčné zvýšenie alebo zníženie tak, aby celkový podiel na národnej úrovni zostal nezmenený. Pokiaľ sa teda u jednej kategórie regiónu z celkového podielu uberie, u ďalšej sa musí rovnakou mierou pridať. Takto stanovenú flexibilitu je možné využiť v prípade BSK, ktorý ako jediný kraj zo Slovenska bol z dôvodu silného hospodárskeho postavenia mesta Bratislava a jeho bezprostredného okolia zaradený medzi viac rozvinuté regióny. Zároveň však v rámci kraja naďalej prevládajú výrazné vnútroregionálne rozdiely. To znamená, že percentuálnu mieru koncentrácie pre BSK je možné znížiť pri zachovaní celkového podielu na národnej úrovni.

Súčasne platí, že hoci sa do mechanizmu koncentrácie započítavajú štyri tematické ciele, ale povinnosť alokácie je viazaná iba na cieľ 4, financovanie časti operácie medzi EFRR a ESF môže byť vyčlenené najviac do výšky 10 % prostriedkov vyčlenených pre každú prioritnú os OP.

Taktiež sa definuje minimálna úroveň pre implementáciu a riadenie OP, a to úroveň NUTS 2 v súlade s inštitucionálnym systémom, ktorý je špecifický pre daný ČŠ, ak nie je medzi EK a ČŠ dohodnuté inak.

ESF

Mechanizmus tematickej koncentrácie je nastavený pre jednotlivé kategórie regiónov na úrovni investičných priorít. To znamená, že pri viac rozvinutých regiónoch je potrebné sústrediť aspoň 80 % zdrojov ESF každého OP na maximálne štyri investičné priority a pri menej rozvinutých regiónoch je to aspoň 60 % zdrojov ESF každého OP na rovnaký počet priorít. V prípade, že OP pokrýva celé územie ČŠ EÚ, je možné stanoviť päť investičných priorít.

Zároveň na tematický cieľ 9 je potrebné vyčleniť aspoň 20 % zdrojov ESF na národnej úrovni, pričom na dosiahnutie tohto podielu je možné využiť aj zdroje EFRR.

Spoločným menovateľom fungovania mechanizmu tematickej koncentrácie pri štrukturálnych fondoch je jeho orientácia na dosiahnutie stanoveného cieľa. Takto orientovaný mechanizmus tematickej koncentrácie umožňuje flexibilné plnenie z pohľadu zvoleného typu fondu alebo fondov. Vo výsledku je rozhodujúce, či bol splnený kvantitatívne stanovený cieľ a nie ktorý z fondov bol na jeho dosiahnutie použitý. Tento prístup je uplatnený v prípade splnenia tematického cieľa 4 a 9.

EPFRV

Príslušné tematické ciele SSR sú pretransformované do nasledovných šiestich priorít EÚ pre oblasť rozvoja vidieka:

* podpora prenosu znalostí a inovácií v poľnohospodárstve, lesnom hospodárstve a vidieckych oblastiach;
* posilnenie konkurencieschopnosti všetkých druhov poľnohospodárstva a posilnenie životaschopnosti poľnohospodárskych podnikov;
* podpora organizácie potravinového reťazca a manažmentu rizika v poľnohospodárstve;

obnova, zachovanie a posilnenie ekosystémov závislých od poľnohospodárstva a lesného hospodárstva;

* podpora efektívneho využívania zdrojov a podpora prechodu na nízko-uhlíkové hospodárstvo odolné voči zmene klímy v sektoroch poľnohospodárstva, potravinárstva a lesného hospodárstva;
* podpora sociálnej inklúzie, zmiernenia chudoby a hospodárskeho rastu vo vidieckych oblastiach.

Právne predpisy EÚ ďalej v tejto oblasti stanovujú, aby minimálne 5 % z celkového príspevku EPFRV bolo vyčlenených pre iniciatívu LEADER. Prostredníctvom tejto prierezovej oblasti bude pokračovať podpora miestnych akčných skupín (MAS), teda verejno-súkromných partnerstiev prístupom „zdola nahor“, ktoré zabezpečujú rozvoj svojho územia. Iniciatíva LEADER je nosným inovatívnym nástrojom politiky rozvoja vidieka aj po roku 2013 a zároveň jeho povinnou súčasťou. Právne predpisy EÚ zároveň stanovujú, aby povinnou súčasťou Programu rozvoja vidieka SR 2014 – 2020 bolo opatrenie „Agroenvironmentálne operácie súvisiace s klímou“. Okrem toho ČŠ EÚ musia na zmierňovanie a prispôsobovanie sa zmene klímy, a s tým súvisiacim obhospodarovaním pôdy, vynaložiť minimálne 25 % celkového príspevku z EPFRV, a to prostredníctvom agroenvironmentálnych opatrení súvisiacich s klímou, ekologického poľnohospodárstva a platieb oblastiam s prírodnými, alebo inými obmedzeniami.

EFNRH

Príslušné tematické ciele SSR sú pretransformované do nasledovných šiestich priorít EÚ pre oblasť rybného hospodárstva:

* zvýšenie zamestnanosti a územnej súdržnosti;
* podpora inovatívneho, konkurencieschopného a na znalostiach založeného rybolovu;
* podpora inovatívnej, konkurencieschopnej a na znalostiach založenej akvakultúry;
* podpora udržateľného a efektívneho rybolovu;
* podpora udržateľnej a efektívnej akvakultúry;
* podpora implementácie spoločnej politiky rybného hospodárstva.

1. Identifikácia hlavných rozvojových potrieb a výber tematických oblastí podporypre budúce OP a Program rozvoja vidieka SR
2. &A Politika súdržnosti

V súvislosti s návrhmi právnych predpisov EÚ pre politiku súdržnosti na programové obdobie 2014 – 2020 by mala byť podpora zameraná na obmedzený okruh prioritných oblastí, do ktorých budú finančné prostriedky koncentrované. Tematické oblasti podpory v SR sú definované na základe dokumentov „Národná stratégia regionálneho rozvoja SR“ (schválená uznesením vlády SR č. 296/2010 z 12. 5. 2010), „Návrh predbežného stanoviska Slovenskej republiky k budúcnosti politiky súdržnosti po roku 2013“ (schválený uznesením vlády SR č. 295/2010 z 12. 5. 2010), „Národný program reforiem Slovenskej republiky 2012“ (schválený uznesením vlády SR č. 157/2012 z 27. 4. 2012) a „Aktualizácia Národného programu reforiem Slovenskej republiky 2012“ (schválená uznesením vlády SR č. 300/2012 z 27. 6. 2012). Ide o nasledovné tematické oblasti podpory, ktoré budú tvoriť východiskovú základňu budúcich OP:

* Základná infraštruktúra
* Ľudské zdroje, zamestnanosť a sociálna inklúzia
* Veda, výskum a inovácie s dôrazom na zelený rast

Identifikácia a zdôvodnenie výberu tematických oblastí podpory pre budúce OP SR v oblasti politiky súdržnosti tvorí prílohu č. 2. Detailnejšia špecifikácia tematických oblastí podpory sa bude môcť aktualizovať po vypracovaní analýzy a stratégie pre tematické ciele a priority.

1. Výber tematických cieľov a investičných priorít s priemetom na tematické oblasti podpory pre budúce OP v rámci politiky súdržnosti

Základná infraštruktúra

Aby si regióny SR udržali, alebo posilnili svoje postavenie (hospodársky rozvoj a zamestnanosť) v európskom konkurenčnom prostredí, musia mať primerane vybudovanú technickú infraštruktúru k svojej definovanej konkurenčnej výhode a ľudskému kapitálu. SR vykazuje medzi hlavnými príčinami nerovnomerného rozvoja regiónov a vzniku regionálnych rozdielov práve nedostatočnú vybavenosť územia infraštruktúrou. V tejto súvislosti je potrebné sa zamerať najmä na efektívnejšie využívanie zdrojov, na vytvorenie podmienok pre udržateľnú dopravu a zlepšovanie prístupu k informáciám a ich využívaniu. Preto je snahou SR posilniť svoje postavenie v európskom konkurenčnom prostredí vďaka primerane vybudovanej:

* technickej infraštruktúre (dopravné, telekomunikačné a dátové, energetické a potrubné systémy);
* občianskej infraštruktúre v rozsahu oprávnenosti podpory z fondov EÚ (infraštruktúra a systém služieb v oblasti verejnej správy, školstva, kultúry a umenia, zdravotníctva a pomoci v tiesni, sociálnych vecí a rodiny);
* environmentálnej infraštruktúre.

Súčasný stav nadradenej cestnej infraštruktúry je na Slovensku charakterizovaný nedostatočným pokrytím územia a prístupu k sieti diaľnic a rýchlostných ciest, pričom až tretina územia Slovenska má prístup na diaľnicu, resp. rýchlostnú cestu v čase dlhšom ako 45 minút. V oblasti železničnej infraštruktúry má Slovensko vysokú hustotu železničnej siete, ale tá je len asi 40 % elektrifikovaná a väčšia časť nie je prispôsobená vyšším rýchlostiam. Investície do mestskej verejnej dopravy a integrovanej dopravy s cieľom znižovania emisií v doprave a prípravy plánov trvalo udržateľnej mestskej dopravy boli dlhodobo zanedbávané aj napriek tomu, že neustále rastie dopravná frekvencia v mestách.

Za účelom zvýšenia dostupnosti služieb a odstraňovania regionálnych rozdielov je pre SR aktuálnou spoločenskou a hospodárskou nutnosťou dokončenie vzájomného prepojenia jednotlivých regiónov nadradenou infraštruktúrou a následné prepojenie na transeurópsku dopravnú sieť a susedné krajiny a realizácia opatrení na zvýšenie bezpečnosti dopravnej infraštruktúry, vrátane dostupnosti a kvality služieb pri nežiaducich udalostiach. Tento prístup je základným predpokladom pre vstup priamych investícií do menej rozvinutých regiónov. Je potrebné zabezpečiť pripojenie k susedným krajinám. Pretože sa doteraz nevyužil potenciál Dunaja, cez vnútrozemské vodné cesty sa prepravuje významne nižší objem tovaru. Zároveň sa bude klásť dôraz na rozvoj kultúry a kultúrneho potenciálu s cieľom vytvárania podmienok pre kultúrny rozvoj regiónov, ich občanov a vytváranie udržateľného systému s cieľom sprístupňovania kultúrneho dedičstva SR, a to aj procesom digitalizácie.

Eliminácia negatívnych účinkov cestnej dopravy na životné prostredie a zdravie obyvateľstva bude riešená aj realizáciou obchvatov miest (predovšetkým krajských a okresných) a odstraňovaním bodových závad cestnej siete. Okrem nadradenej infraštruktúry bude venovaná pozornosť cestám I. triedy, ktoré sú dôležité pre medzinárodnú a celoštátnu cestnú dopravu, vzájomnému prepojeniu regiónov, sídiel samosprávnych krajov, okresov, prepojeniu s cestnou sieťou susedných krajín a zabezpečeniu dopravnej obslužnosti celého územia. Na dosiahnutie optimálneho fungovania dopravného systému je nevyhnutná plná integrácia a interoperabilita jednotlivých častí siete, ako aj prepojenie medzi rôznymi dopravnými sieťami. Intermodálne prestupné body budú rozvíjané tam, kde existujú možnosti na koncentráciu a optimalizáciu tokov cestujúcich a tovaru. Ide predovšetkým o oblasti s vysokým objemom osobnej a nákladnej prepravy, najmä mestských oblastí a zónach, v ktorých sa križujú koridory. Integrácia dopravnej infraštruktúry bude realizovaná s cieľom lepšieho využívania kapacity siete a silných stránok každého z druhov dopravy.

Miera rozšírenia pevného širokopásmového pripojenia na internet na Slovensku stále zaostáva za priemerom EÚ (v roku 2011 dosiahla v SR 17 %, priemer EÚ je 27,2 %). V oblasti digitálnej agendy sa Slovensko zaviazalo zabezpečiť dostupnosť širokopásmového pripojenia pre všetkých obyvateľov do konca roku 2013 a do roku 2020 zabezpečiť prístup týchto obyvateľov k internetu rýchlejšiemu ako 30 Mbit/s.

Dostupnosť služieb e-Governmentu pre občanov SR je aj naďalej výrazne nízka (45,8 % v porovnaní s 80,9 % priemeru EÚ) a preto k prioritám SR patrí digitalizácia agendy služieb štátu, vrátane systémov na ochranu, zvýšenie odolnosti a bezpečnosti národných sietí, zabezpečenia interoperability medzi elektronickou štátnou správou a inými verejnými službami a zefektívnenia elektronickej komunikácie občana so štátom. Ak má dochádzať k primeranej konvergencii regiónov a celkovému hospodárskemu rastu, musia sa zvýšiť investície do produkčného a ľudského kapitálu v súlade s definovanou trhovou pozíciou regiónov a ich konkurenčnou výhodou, zintenzívniť inovačné procesy a viac využívať nielen nové informačné a komunikačné technológie (ďalej len „IKT“), ale aj nové technológie.

V rámci oblasti životného prostredia a environmentálnej infraštruktúry je potrebné zabezpečiť podporu budovania a skvalitnenia infraštruktúry vodného hospodárstva, najmä odvádzania a čistenia odpadových vôd, protipovodňovej ochrany, infraštruktúry odpadového hospodárstva s cieľom predchádzania vzniku odpadov a zvýšenia miery ich zhodnocovania, ako aj infraštruktúry ochrany ovzdušia a opatrení na predchádzanie nepriaznivým vplyvom klimatických zmien. Pozornosť je nutné primárne zamerať na plnenie požiadaviek vyplývajúcich z environmentálneho acquis.

Čo sa týka environmentálnej infraštruktúry, aj keď celkový počet pripojení na vodovodnú sieť vzrástol na 86 % v roku 2009, vysoká úroveň znečistenia vody a nedostatočný podiel obyvateľstva napojeného na čistiarne odpadových vôd, ktorý v roku 2009 predstavoval 57,9 %, zostáva aj naďalej problémom Slovenska. Problematická je aj vysoká úroveň znečistenia ovzdušia. Aj keď produkcia komunálneho odpadu na Slovensku patrí medzi najnižšie v EÚ, podiel spaľovaného komunálneho odpadu je 11 %, zatiaľ čo recyklácia predstavuje iba 4 %, čo svedčí o nízkej miere zhodnocovania odpadov. Na Slovensku sa tiež nachádza značný počet kontaminovaných lokalít, z ktorých viaceré predstavujú vážne nebezpečenstvo pre zdravie ľudí a ekosystémov. Vysoké ohrozenie životov a zdravia ľudí, ich majetku, ako aj majetku štátu a obcí predstavujú tiež povodne, ktoré úzko súvisia s nepriaznivými dopadmi zmeny klímy. Klimatické zmeny, ktoré prinášajú zvýšený výskyt prírodných katastrof zároveň zvyšujú úroveň ohrozenia trvalej udržateľnosti hospodárstva a komunít, predstavujú výzvu, ktorú je potrebné adresovať v kontexte udržateľného rozvoja a národného systému vnútornej bezpečnosti.

Súčasný stav zdravotníckej infraštruktúry je charakterizovaný jej zastaranosťou a dlhodobou investičnou podfinancovanosťou. Z pohľadu dlhodobej udržateľnosti poskytovania zdravotnej starostlivosti je potrebné transformovať spôsob jej poskytovania na integrovaný model, ktorý reflektuje najmä demografický trend z pohľadu starnutia populácie, relatívne znižovanie množstva verejných finančných zdrojov a nedostatok zdravotníckych pracovníkov.

Jednou z najväčších výziev, ktorej v súčasnosti čelia všetky ČŠ je konsolidácia verejných financií. Nevyhnutným krokom na naplnenie tohto cieľa je aj zníženie výdavkov na verejnú správu. Na základe analýz, občan SR (fyzická osoba, alebo ako štatutár právnickej osoby) strávi v priebehu svojho života na úradoch približne 51 dní, čo predstavuje 2 roky dovolenky a minie v priemere 1500,- Eur na poplatky a cestovné. Cieľom je, aby občan dostal požadovanú službu v požadovanej kvalite, za nižšie poplatky a v kratšom čase. Je potrebné zjednodušiť vybavovanie vecí fyzických osôb a právnických osôb, a to prostredníctvom kontaktných vybavovacích miest bez územnej príslušnosti, digitalizáciou agendy a automatizáciou procesov vybavovania žiadostí medzi jednotlivými orgánmi verejnej správy a taktiež smerom k občanovi.

Základným a nevyhnutným východiskom pre zabezpečenie efektívnej implementácie OP a plnenie záväzkov v oblasti politiky súdržnosti voči EÚ a verejnosti sú správne nastavené inštitucionálne kapacity a účinnosť orgánov verejnej správy a verejných služieb vo verejnej správe. Doterajšie skúsenosti v oblasti zabezpečovania administratívnych kapacít poukazujú na pretrvávajúce nedostatky, ktoré sa týkajú kvalitatívnych a kvantitatívnych aspektov. Z hľadiska významnosti rizík, ktoré majú v oblasti inštitucionálnych kapacít verejnej správy priamy vplyv na efektívnosť implementácie ŠF a KF, je možné definovať nasledovné problematické oblasti: kvantitatívna optimalizácia administratívnych kapacít, odborná úroveň zamestnancov vykonávajúcich úlohy v oblasti implementácie ŠF a KF a fluktuácia administratívnych kapacít.

Návrh tematických cieľov a investičných priorít pre oblasť podpory „Základná infraštruktúra“

Podpora - EFRR, KF

Tematický cieľ 4 - Podpora prechodu na nízkouhlíkové hospodárstvo vo všetkých sektoroch

Investičné priority:

Podpora energetickej efektívnosti a využitia energie z obnoviteľných zdrojov vo verejných infraštruktúrach vrátane verejných budov a v sektore bývania.

Tematický cieľ 5 - Podpora prispôsobovania sa zmenám klímy, predchádzania a riadenia rizika

Investičné priority:

Podpora vyhradených investícií na prispôsobenie sa zmenám klímy.

Propagácia investícií na riešenie osobitných rizík, zabezpečenie odolnosti proti katastrofám a vyvíjanie systémov zvládania katastrof.

Tematický cieľ 6 - Ochrana životného prostredia a presadzovanie efektívnosti využívania zdrojov

Investičné priority:

Riešenie významných potrieb investícií do sektora odpadu s cieľom splniť požiadavky environmentálneho acquis EÚ.

Riešenie významných potrieb investícií do sektora vodného hospodárstva s cieľom splniť požiadavky environmentálneho acquis EÚ.

Ochrana a obnova biologickej diverzity, ochrana pôdy a obnova a propagácia ekosystémových služieb vrátane NATURA 2000 a zelených infraštruktúr.

Podpora inovatívnych technológií na zlepšenie ochrany životného prostredia a účinného využívania zdrojov v sektore odpadu, vodného hospodárstva, ochrany pôd a znížení miery znečistenia ovzdušia.

Podpora industriálneho prechodu smerom k hospodárstvu orientovanému na racionálne využívanie zdrojov a podporu zeleného rastu.

Tematický cieľ 7 - Podpora udržateľnej dopravy a odstraňovanie prekážok v kľúčových sieťových infraštruktúrach

Investičné priority:

Podpora multimodálneho jednotného európskeho dopravného priestoru pomocou investícií do transeurópskej dopravnej siete (TEN-T).

Rozvoj ekologicky priaznivých a nízkouhlíkových dopravných systémov vrátane vnútrozemskej vodnej a námornej dopravy, prístavov a multimodálnych liniek.

Rozvoj a obnova komplexného, interoperabilného železničného systému vysokej kvality.

Rozvoj inteligentnej distribúcie plynu a elektriny a systémov ich skladovania a prepravy/prenosu.

Podpora – EFRR

Tematický cieľ 2 - Zlepšenie prístupu k informáciám a ku komunikačným technológiám a zlepšenie ich využívania a kvality

Investičné priority:

Rozšírenie používania širokopásmového pripojenia a zavedenie vysokorýchlostných sietí a podpora prijatia vychádzajúcich technológií a sietí pre digitálne hospodárstvo.

Vývoj produktov a služieb IKT, elektronického obchodu a posilnenie dopytu po IKT.

Posilnenie aplikácií IKT v rámci elektronickej štátnej správy, elektronického vzdelávania, inklúzie, kultúry a zdravotníctva.

Tematický cieľ 6 - Ochrana životného prostredia a presadzovanie efektívnosti využívania zdrojov

Investičné priority:

Ochrana, propagácia a rozvoj kultúrneho dedičstva.

Tematický cieľ 7 - Podpora udržateľnej dopravy a odstraňovanie prekážok v kľúčových sieťových infraštruktúrach

Investičné priority:

Posilnenie regionálnej mobility prostredníctvom prepojenia sekundárnych a terciárnych uzlov s infraštruktúrou TEN-T.

Tematický cieľ 9 - Podpora sociálneho začlenenia a boj proti chudobe

Investičné priority:

Investície do zdravotníckej a sociálnej infraštruktúry, ktoré prispievajú k regionálnemua miestnemu rozvoju, znižujú nerovnosť z hľadiska zdravotného postavenia a prechodz inštitucionálnych služieb na komunitné.

Podpora – EFRR, KF, ESF

Tematický cieľ 11 - Zvyšovanie inštitucionálnych kapacít a efektivity verejnej správy

Investičné priority:

Posilnenie inštitucionálnej kapacity a účinnosti orgánov verejnej správy a verejných služieb súvisiacich s realizáciou EFRR a podpora akcií týkajúcich sa inštitucionálnej kapacity a účinnosti verejnej správy podporovaných ESF.

Posilnenie inštitucionálnych kapacít a účinnosti verejnej správy a verejných služieb spojených s implementáciou KF.

Investície do inštitucionálnych kapacít a do efektívnosti verejnej správy a verejných služieb s ohľadom na reformy, lepšiu reguláciu a dobrú správu.

Budovanie kapacít nositeľov politík zamestnanosti, vzdelávania, sociálnych politík a sektorových a územných stratégií za účelom prípravy a realizácie reforiem na národnej, regionálnej a miestnej úrovni.

Podpora – KF

Tematický cieľ 7 - Podpora udržateľnej dopravy a odstraňovanie prekážok v kľúčových sieťových infraštruktúrach

Investičné priority:

Rozvoj ekologicky priaznivých a nízkouhlíkových dopravných systémov a podpora udržateľnej mestskej mobility.

Podpora – ESF

Tematický cieľ 5 - Podpora prispôsobovania sa zmenám klímy, predchádzania a riadenia rizika

Investičné priority:

V rozsahu zamerania ESF, t. j. prostredníctvom reformy systémov vzdelávania a odbornej prípravy, prispôsobenia zručností, a spôsobilostí, zvyšovania kvalifikácie pracovnej sily a vytvárania nových pracovných miest.

Tematický cieľ 9 - Podpora sociálneho začlenenia a boj proti chudobe

Investičné priority:

Stratégie miestneho rozvoja riadeného spoločenstvom.

Z hľadiska mechanizmu tematickej koncentrácie vyplýva, že pri spoločnom financovaní z EFRR a KF EÚ bude pre oblasť podpory „Základná infraštruktúra“, v kategórii menej rozvinutých regiónov, hlavné zameranie na podporu energetickej efektívnosti a využitia energie z obnoviteľných zdrojov vo verejných infraštruktúrach, vrátane verejných budova v sektore bývania. Keďže sa pri menej rozvinutých regiónoch bude musieť dosahovať stanovený koncentračný mechanizmus minimálneho percentuálneho podielu financovaniana úrovni 12 % určeného pre tematický cieľ 4, pre splnenie stanoveného podielu bude možné aj spoločné financovanie z EFRR a KF.

Financovanie z EFRR smerované na energetickú efektívnosť a využitie energiez obnoviteľných zdrojov vo verejných infraštruktúrach, vrátane verejných budov a v sektore bývania v BSK, sa bude zároveň započítavať pre splnenie minimálneho podielu financovania na úrovni 20 % pre tematický cieľ 4, v kategórii viac rozvinutých regiónov.

Ľudské zdroje, zamestnanosť a sociálna inklúzia

Vzdelávanie a rozvoj ľudských zdrojov (zdravá a kvalifikovaná pracovná sila) sú predpokladom udržateľného rastu a konkurencieschopnosti. Prioritne sa SR bude snažiť dosiahnuť sociálnu súdržnosť v regiónoch založenú na rovnosti príležitostí a na znižovaní chudoby. Z dlhodobého hľadiska bude veľkým prínosom zosúladenie ponuky vzdelávania s potrebami trhu práce, z krátkodobého hľadiska je nevyhnutné riešiť vysokú nezamestnanosť, zvlášť v kategórii mladých nezamestnaných a dlhodobo nezamestnaných osôb. Osobitnú pozornosť chce SR venovať sociálnej inklúzii, najmä v súvislosti so sociálne vylúčenými spoločenstvami, so znevýhodnenými skupinami obyvateľstva a obyvateľmi marginalizovaných rómskych komunít, ako aj podpore starostlivosti o závislého člena rodiny a podpore prechodu inštitucionálnej sociálnej starostlivosti na komunitnú úroveň.

Miera zamestnanosti 15 – 64 ročných dosiahla na Slovensku v roku 2011 úroveň 59,5 %, z toho 52,7 % u žien a 66,3 % u mužov a medziročne sa zvýšila u žien, ako aj u mužov. Podobný vývoj majú aj miery zamestnanosti vekových skupín 20 – 64 ročných, relevantných pre stratégiu Európa 2020. U 20 – 64 ročných mužov dosiahla miera zamestnanosti 65,1 %, z toho u mužov 72,7 % a u žien tej istej vekovej skupiny 57,6 %. Miera nezamestnanosti 15 a viac ročných dosiahla na Slovensku v roku 2011 úroveň 13,6 % u žien a 13,5 % u mužov. Miera dlhodobej nezamestnanosti je na Slovensku 9,2 % a je najvyššia v EÚ (miera dlhodobej nezamestnanosti za rok 2011 bola u mužov 9,3 % a u žien 9 %). Súvisí to hlavne s celkovým nedostatkom kvalifikovanej pracovnej sily a nízkou vzdelanostnou úrovňou v kategórii dlhodobo nezamestnaných. Miera nezamestnanosti vo vidieckych oblastiach je výrazne vyššia ako v mestských oblastiach. Pre celkové zvýšenie zamestnanosti bude potrebné vykonať zmeny v aktívnych politikách trhu práce, programoch medzitrhu práce, zabezpečiť prepojenie vzdelávacieho systému s trhom práce, ako aj zvýšiť flexibilitu Zákonníka práce. Taktiež bude potrebné prijať opatrenia na podporu zníženia nezamestnanosti mladých ľudí a zvýšenia zamestnanosti ľudí so zdravotným a mentálnym postihnutím.

V roku 2010 sa nachádzalo v riziku chudoby 12,2 % žien a 11,7 % mužov, pričom podiel osôb v pretrvávajúcom riziku chudoby v tom istom roku dosiahol 5,4 %; u mužov 5,1 % a u žien 5,6 %. Podiel ľudí ohrozených chudobou alebo sociálnym vylúčením, ako aj celkové výdavky na sociálnu ochranu vo vzťahu k HDP sú pod priemerom EÚ. Vyššiemu riziku chudoby čelia najmä marginalizované rómske komunity, ktoré žijú prevažne vo vidieckych sídlach. Pre riešenie tejto problematiky je potrebné sústrediť sa na oblasť vzdelávania, zamestnanosti, zdravia, bývania a nediskriminácie.

Miera zamestnanosti žien s deťmi je dlhodobo nízka (od roku 2009 sa pohybuje okolo 55 %) aj preto, že na Slovensku chýbajú služby starostlivosti o deti, a to najmä do 3 rokov. Z tohto dôvodu zostávajú často práve ženy (aj vzhľadom na pretrvávajúce rodové stereotypy) v domácnosti a strácajú tak zručnosti a možnosť uplatniť sa na trhu práce. Nižšia zamestnanosť žien je zároveň spôsobená aj tým, že mnohé z nich sa starajú o ďalších závislých členov rodiny, najmä starších príbuzných z dôvodu nedostatku dostupných sociálnych a zdravotných služieb starostlivosti o starších ľudí. Z týchto dôvodov sú v záujme zosúladenia pracovných, rodičovských a súkromných povinností v oblasti zamestnanosti nevyhnutné investície aj do infraštruktúry vzdelávania predškolského veku, infraštruktúry sociálnych a zdravotných služieb pre staršie osoby a osoby so zdravotným znevýhodnením a opatrení na vyššie využívanie pružného pracovného času.

V oblasti zdravotnej starostlivosti a pomoci v tiesni bude potrebné zaviesť nové inovatívne nástroje v rámci integrovaného modelu jej poskytovania a zabezpečiť s tým súvisiaci rozvoj ľudských zdrojov a celoživotné vzdelávanie pracovníkov v zdravotníctve, záchranných zložkách a súvisiacich odvetviach služieb.

V oblasti sociálnej inklúzie bude žiaduce zefektívniť súčasné a zaviesť nové nástroje pomoci v hmotnej núdzi, štátnych dávok a príspevkov, zabezpečiť podporu sociálne vylúčených a znevýhodnených spoločenstiev a obyvateľov marginalizovaných rómskych komunít a zabezpečiť dostupnosť a kvalitu sociálnych služieb, sociálnoprávnej ochrany detí a sociálnej kurately a podporiť rodičov zabezpečením služieb starostlivosti o deti v predškolskom veku. Okrem toho je žiaduce podporiť prechod inštitucionálnej sociálnej starostlivosti na komunitnú úroveň. Rovnako potrebné je zvýšiť kvalitu služieb zamestnanosti, zaviesť model špecializovaných služieb zamestnanosti a tzv. „case management“, ktorý uplatňuje prístup „one stop shop“, t.j. v rámci ktorého problémy a potreby jedného klienta rieši jeden pracovník v súčinnosti s inými kompetentnými inštitúciami.

Slovensko patrí medzi tie ČŠ, ktoré vynakladajú najnižšie investície do vzdelávania a odbornej prípravy. Podiel obyvateľstva vo veku 30 – 34 rokov, ktorí majú ukončené VŠ vzdelanie bol na Slovensku v roku 2011 na úrovni 23,4 %. Zníženie miery predčasného ukončenia školskej dochádzky nepresiahlo v roku 2011 úroveň 5 %.

V rámci základného a stredoškolského vzdelávania sa javí ako problematická motivácia mladých talentovaných a tvorivých ľudí pre učiteľské povolanie, potreba zosúladenia vzdelávacích inštitúcií s trhom práce, úzka spolupráca so zamestnávateľmi pri poskytovaní odbornej prípravy, nedostatok odborných profesií, riešenia učňovského vzdelávania, moderného vzdelávania a informatizácie, vytvorenia školského systému zameranéhona kvalitu a nie na kvantitu absolventov škôl a účinného systému celoživotného vzdelávania, aj s dosahom na vidiecke obyvateľstvo. V oblasti VŠ vzdelávania je tiež potrebné zvýšiť kapacitu pre vytváranie sietí a partnerstiev so zahraničnými univerzitami, vrátane účasti na spoločných projektoch, transfer dobrých skúseností a motivačný systém pre účasť študentov na zahraničných študijných pobytoch. Zároveň bude dôležité zabezpečiť užšie prepojenie medzi základným a aplikovaným výskumom a podnikateľským sektorom.

Návrh tematických cieľov a investičných priorít pre oblasť podpory „Ľudské zdroje, zamestnanosť a sociálna inklúzia“

Podpora – ESF

Tematický cieľ 5 - Podpora prispôsobovania sa zmenám klímy, predchádzania a riadenia rizika

Investičné priority:

V rozsahu zamerania ESF, t. j. prostredníctvom reformy systémov vzdelávania a odbornej prípravy, prispôsobenia zručností, a spôsobilostí, zvyšovania kvalifikácie pracovnej sily a vytvárania nových pracovných miest.

Tematický cieľ 8 - Podpora zamestnanosti a mobility pracovnej sily

Investičné priority:

Prístup k zamestnaniu pre uchádzačov o zamestnanie a neaktívnych ľudí vrátane miestnych iniciatív zameraných na zamestnanie a podporu pracovnej mobility.

Trvalo udržateľná integrácia mladých ľudí, najmä tých bez zamestnania, vzdelaniaa odbornej prípravy na pracovnom trhu.

Rovnosť medzi mužmi a ženami a zosúladenie pracovného a súkromného života.

Aktívne a zdravé starnutie.

Modernizácia a posilnenie inštitúcií pracovného trhu, vrátane opatrení zameranýchna zlepšenie nadnárodnej pracovnej mobility.

Tematický cieľ 9 - Podpora sociálneho začlenenia a boj proti chudobe

Investičné priority:

Aktívne začlenenie, najmä s ohľadom na zlepšenie schopnosti zamestnať sa.

Boj proti diskriminácii z dôvodu pohlavia, rasy, etnického pôvodu, náboženstva, viery, zdravotného postihnutia, veku alebo sexuálnej orientácie.

Integrácia marginalizovaných komunít, ako sú napr. Rómovia.

Zabezpečenie prístupu k dostupným, vysokokvalitným službám, vrátane zdravotníctva a sociálnych služieb všeobecného záujmu.

Stratégie miestneho rozvoja riadeného spoločenstvom.

Podpora sociálneho hospodárstva a sociálnych podnikov.

Tematický cieľ10 - Investovanie do vzdelania, zručností a celoživotného vzdelávania

Investičné priority:

Prevencia a zníženie miery predčasného ukončenia školskej dochádzky a podpora prístupu ku kvalitnému predškolskému, základnému a stredoškolské vzdelaniu.

Zlepšenie kvality, efektívnosti a otvorenosti VŠ vzdelania a ekvivalentného vzdelávania s ohľadom na zvýšenie spolupráce a úrovne dosiahnutia VŠ vzdelania.

Zlepšenie prístupu k celoživotnému vzdelávaniu, obnove zručností a spôsobilostí pracovnej sily a zvyšovanie významu pracovného trhu v oblasti systémov vzdelávania a odbornej prípravy, vrátane zlepšenia kvality odborného vzdelávania a tréningu a vytvorenie a rozvoj vzdelávania vo vzťahu ku konkrétnej práci a učňovským schémam, ako napr. duálne vzdelávanie.

Tematický cieľ 11 - Zvyšovanie inštitucionálnych kapacít a efektivity verejnej správy

Investičné priority:

Investície do inštitucionálnych kapacít a do efektívnosti verejnej správy a verejných služieb s ohľadom na reformy, lepšiu reguláciu a dobrú správu.

Posilnenie inštitucionálnej kapacity a účinnosti orgánov verejnej správy a verejných služieb súvisiacich s realizáciou EFRR a podpora akcií týkajúcich sa inštitucionálnej kapacity a účinnosti verejnej správy podporovaných ESF.

Budovanie kapacít nositeľov politík zamestnanosti, vzdelávania, sociálnych politík a sektorových a územných stratégií za účelom prípravy a realizácie reforiem na národnej, regionálnej a miestnej úrovni.

Podpora – EFRR

Tematický cieľ 8 - Podpora zamestnanosti a mobility pracovnej sily

Investičné priority:

Podpora rastu priaznivého k zamestnanosti prostredníctvom vnútorného potenciálu ako súčasti územnej stratégie, vrátane premeny upadajúcich priemyselných regiónov a rozšírenie dostupnosti rozvoja špecifických prírodných a kultúrnych zdrojov.

Miestne iniciatívy v oblasti rozvoja a pomoc štruktúram, ktoré poskytujú komunálne služby zamerané na tvorbu nových pracovných miest, ak tieto činnosti nepatria do rozsahu pôsobnosti nariadenia o ESF.

Investície do infraštruktúry pre verejné služby zamestnanosti.

Tematický cieľ 9 - Podpora sociálneho začlenenia a boj proti chudobe

Investičné priority:

Podpora fyzickej, hospodárskej a sociálnej regenerácie zanedbaných mestských a vidieckych spoločenstiev a oblastí.

Podpora sociálnych podnikov.

Tematický cieľ10 - Investovanie do vzdelania, zručností a celoživotného vzdelávania

Investičné priority:

Investície do vzdelávania, zručností a celoživotného vzdelávania prostredníctvom modernizácie vzdelávacej a výcvikovej infraštruktúry.

Zlepšenie prístupu k celoživotnému vzdelávaniu, obnove zručností a spôsobilostí pracovnej sily a zvyšovanie významu pracovného trhu v oblasti systémov vzdelávania a odbornej prípravy, vrátane zlepšenia kvality odborného vzdelávania a tréningu a vytvorenie a rozvoj vzdelávania vo vzťahu ku konkrétnej práci a učňovským schémam, ako napr. duálne vzdelávanie.

Z hľadiska mechanizmu tematickej koncentrácie vyplýva, že pri spoločnom financovanízo štrukturálnych fondov EÚ bude pre oblasť podpory „Ľudské zdroje, zamestnanosťa sociálna inklúzia“ hlavné zameranie na jednej strane na dosiahnutie stanoveného cieľa 20 % podpory pre tematický cieľ 9 a na druhej strane podpora sociálneho hospodárstva a sociálnych podnikov, pričom bude nevyhnutné dodržať stanovený percentuálny podiel pre kategórie menej a viac rozvinutých regiónov.

Pri financovaní z ESF bude potrebné dodržať percentuálne podiely na kategóriu regiónov a maximálny výber investičných priorít. To znamená, že pri predpokladanej podpore investičnej priority „podpora sociálneho hospodárstva a sociálnych podnikov“, bude vhodné podporiť maximálne dve alebo tri ďalšie investičné priority.

Veda, výskum a inovácie s dôrazom na zelený rast

Podporou vedy, výskumu, inovácií v záujme hospodárskeho rastu s dôrazom na prvky zeleného hospodárstva sa zároveň pomáha regiónom Slovenska na ceste k zvyšovaniu národnej prosperity, trvalo udržateľnému rozvoju a posilneniu konkurencieschopnosti regiónov a SR. Zintenzívnenie inovačných procesov, vrátane inovácií v službách a väčšie využívanie nielen nových IKT, ale nových technológií vôbec, povedie k naplneniu národného cieľa – smerovanie Slovenska k vedomostnej ekonomike a spoločnosti.

Dôraz bude kladený aj na využitie IKT v oblasti inovácií predovšetkým na oblasť vývoja produktov a služieb IKT, elektronického obchodu a posilnenie dopytu po IKT, ako aj posilnenie aplikácií IKT, elektronického obchodu a posilnenie dopytu po takýchto aplikáciách. V rámci verejného sektora posilnenie aplikácií IKT, elektronickej štátnej správy a dopytu po takýchto aplikáciách, vývoj produktov a služieb IKT bude realizované prioritne prostredníctvom oblasti podpory „Základná infraštruktúra“.

Dôraz bude SR klásť na zelený rast s cieľom využívať čistejšie zdroje rastu a rozvíjať zelený priemysel, služby, technológie a pracovné miesta, vrátane podpory prechodu na nízkouhlíkové hospodárstvo vo všetkých sektoroch. Pre túto oblasť je nevyhnutné zabezpečiť odborne pripravené, vzdelané a tvorivé ľudské zdroje. Vzdelávanie a získavanie skúseností a poznatkov týkajúcich sa aplikovaného výskumu a nových inovačných metód realizovateľných v podnikateľskej sfére je dôležitým faktorom vplývajúcim na rozvoj vedy, výskumu a inovácií.

Slovensko má nedostatočne rozvinutý systém podpory výskumu a inovácií a má jeden z najnižších podielov výdavkov na túto oblasť v pomere k HDP (0,63 % v roku 2010 v porovnaní s 2 % priemeru EÚ). V Národnom programe reforiem SR bol stanovený cieľ zvýšiť výdavky na vedu a výskum na 1 % do roku 2020. Pre naplnenie tohto cieľa bude kľúčová aktivizácia súkromných investícií a spolupráca súkromného sektora pri podpore aktivít v oblasti vedy, výskumu a inovácií.

Prostredníctvom prepojenia vzdelávacieho systému s trhom práce a podporou inovácií, je možné zvyšovať zamestnanosť, dosiahnuť trvalý udržateľný rozvoj a zvýšenie konkurencieschopnosti ekonomiky SR v budúcom období. Miestny a regionálny hospodársky rast je potrebné založiť na tvorivom partnerstve všetkých zainteresovaných subjektov. Zároveň je dôležité vytvorenie právnych podmienok, ktoré budú výraznejšie motivovať súkromnú sféru na zvyšovanie výdavkov do výskumu, vývoja a inovácií. Súčasne je však potrebné zlepšiť prostredie pre vznik nových inovatívnych „start – up“ a „spin – off“ prístupov prostredníctvom podpory transferov technológií z verejných inštitúcií vedy a výskumu a technologických inkubátorov. Technologické inkubátory, zapojené do medzinárodných sietí, ktoré budú vznikať pri vybraných verejných inštitúciách vedy a výskumu, ako aj klastroch súkromných firiem, môžu informačne, administratívne a vybavením podporiť začínajúce inovatívne podniky a vývoj v priemysle. Nízka úroveň investícií do výskumu a vývoja nových produktov obmedzuje potenciál aj v poľnohospodársko-potravinárskom sektore, a teda aj rozvoj vidieckej ekonomiky. Podpora nových, tvorivých prístupov prostredníctvom inovácií v tovaroch a službách, ako aj budovanie partnerských vzťahov medzi nositeľmi inovatívnych myšlienok a podnikateľskými subjektmi zabezpečí celkový sociálno-ekonomický rast SR.

Slovensko sa zaviazalo obmedziť emisie skleníkových plynov v sektoroch, na ktoré sa nevzťahuje európsky systém obchodovania (napr. na budovy, dopravu, poľnohospodárstvo), a to jeho zvýšením na 13 % do roku 2020, pričom najväčší potenciál znižovania emisií existuje v cestnej doprave.

V oblasti energetickej náročnosti je spotreba energie na Slovensku dvojnásobne vyššia, ako je priemer EÚ. Slovensko definovalo dlhodobý cieľ úspory energie do roku 2020 o 0,5 % ročne a do roku 2020 sa zaviazalo dosiahnuť podiel 14 % energie z obnoviteľných zdrojov na konečnej spotrebe energie. V súvislosti s týmto by Slovensko malo v budúcom období klásť dôraz aj na zelený rast s cieľom využívania čistejších zdrojov a rozvíjania zeleného priemyslu, služieb, technológií a pracovných miest, predovšetkým v regiónoch SR s veľkým podielom chránených území (NATURA 2000). Zároveň je zrejmé, že hospodárstvo zeleného rastu vytvára široký priestor pre aplikáciu vedy, výskumu a inovácií.

Podpora komerčných projektov, rizikových projektov a projektov, ktoré by boli ekonomicky ziskové aj bez zásahu štátu, bude na vnútroštátnej úrovni prednostne zabezpečená formou návratnej pomoci prostredníctvom finančných nástrojov. Zároveň sa tak minimalizuje negatívne ovplyvňovanie hospodárskej súťaže a deformácia podnikateľského prostredia. Finančné nástroje budú zabezpečovať zjednodušený a zdokonalený prístup k finančným prostriedkom za účelom poskytovania úverov, rizikového kapitálu a záruk pre malé a stredné podniky (ďalej len „MSP“), ako aj podpory sociálneho nájomného bývania a energetickej hospodárnosti budov.

Návrh tematických cieľov a investičných priorít pre oblasť podpory „Veda, výskum a inovácie s dôrazom na zelený rast“

Podpora – EFRR

Tematický cieľ 1 - Posilnenie výskumu, technologického rozvoja a inovácií

Investičné priority:

Rozšírenie výskumnej a inovačnej infraštruktúry (výskum a inovácia) a kapacít na rozvoj excelentnosti v oblasti výskumu a inovácií a podpora kompetenčných centier, najmä európskeho záujmu.

Podpora investovania do inovácií a výskumu, tvorba prepojení a synergií medzi podnikmi a vedeckovýskumnými centrami a vyšším vzdelávaním obzvlášť vo vývoji produktov a služieb, prenosu technológií, sociálnej inovácie a aplikácie verejných služieb, stimulácie dopytu, vytvárania sietí, klastrov a otvorenej inovácie prostredníctvom inteligentnej špecializácie.

Podpora technologického a aplikovaného výskumu, pilotných projektov a aktivít skorého overovania výrobkov, vyspelých výrobných kapacít a prvovýroby v kľúčových technológiách a šírenie všestranne využiteľných technológií.

Tematický cieľ 2 - Zlepšenie prístupu k informáciám a ku komunikačným technológiám a zlepšenie ich využívania a kvality

Investičné priority:

Vývoj produktov a služieb IKT, elektronického obchodu a posilnenie dopytu po IKT.

Posilnenie aplikácií IKT v rámci elektronickej štátnej správy, elektronického vzdelávania, inklúzie, kultúry a zdravotníctva.

Tematický cieľ 3 - Zvýšenie konkurencieschopnosti malých a stredných podnikov

Investičné priority:

Podpora podnikania, najmä prostredníctvom uľahčenia využívania nových nápadovv hospodárstve a podpora zakladania nových firiem, vrátane podnikateľských inkubátorov.

Vývoj a zavedenie nových obchodných modelov MSP, najmä v rámci internacionalizácie.

Podpora tvorby a rozšírenia pokročilých kapacít pre rozvoj výrobkov a služieb.

Podpora kapacity MSP s cieľom ich zapojenia do rastu a inovácií.

Tematický cieľ 8 - Podpora zamestnanosti a mobility pracovnej sily

Investičné priority:

Vývoj podnikateľských inkubátorov a investičná podpora samostatnej zárobkovej činnostia zakladania podnikov a mikropodnikov.

Podpora – EFRR a KF

Tematický cieľ 4 - Podpora prechodu na nízkouhlíkové hospodárstvo vo všetkých sektoroch

Investičné priority:

Podpora výroby a distribúcie obnoviteľných zdrojov energie.

Podpora energetickej efektívnosti a využitia energie z obnoviteľných zdrojov v podnikoch.

Vývoj a zavedenie inteligentných distribučných systémov s nízkymi a strednými úrovňami napätia.

Podpora nízkouhlíkových stratégií pre všetky typy území, zvlášť mestských oblastí, vrátane podpory trvalo udržateľnej mestskej mobility a zmiernenie relevantných adaptačných opatrení.

Podpora výskumu, vývoja a osvojenia nízkouhlíkových technológií.

Podpora využitia vysokoúčinnej kogenerácie tepla a elektriny založenej na dopytepo využiteľnom teple.

Tematický cieľ 5 - Podpora prispôsobovania sa zmenám klímy, predchádzania a riadenia rizika

Investičné priority:

Podpora vyhradených investícií na prispôsobenie sa zmenám klímy.

Propagácia investícií na riešenie osobitných rizík, zabezpečenie odolnosti proti katastrofám a vyvíjanie systémov zvládania katastrof.

Tematický cieľ 6 - Ochrana životného prostredia a presadzovanie efektívnosti zdrojov Investičné priority:

Podpora inovatívnych technológií na zlepšenie ochrany životného prostredia a účinného využívania zdrojov v sektore odpadu, vodného hospodárstva, ochrany pôd a zníženie miery znečistenia ovzdušia.

Podpora industriálneho prechodu smerom k hospodárstvu orientovanému na racionálne využívanie zdrojov a podpora zeleného rastu.

Podpora – ESF

Tematický cieľ 8 - Podpora zamestnanosti a mobility pracovnej sily

Investičné priority:

Samostatná zárobková činnosť, podnikanie a zakladanie podnikov.

Podpora – EFRR, ESF

Tematický cieľ 11 - Zvyšovanie inštitucionálnych kapacít a efektivity verejnej správy

Investičné priority:

Investície do inštitucionálnych kapacít a do efektívnosti verejnej správy a verejných služieb s ohľadom na reformy, lepšiu reguláciu a dobrú správu.

Posilnenie inštitucionálnej kapacity a účinnosti orgánov verejnej správy a verejných služieb súvisiacich s realizáciou EFRR a podpora akcií týkajúcich sa inštitucionálnej kapacity a účinnosti verejnej správy podporovaných ESF.

Budovanie kapacít nositeľov politík zamestnanosti, vzdelávania, sociálnych politík a sektorových a územných stratégií za účelom prípravy a realizácie reforiem na národnej, regionálnej a miestnej úrovni.

Z hľadiska mechanizmu tematickej koncentrácie vyplýva, že pri spoločnom financovaní z EFRR a KF bude pre oblasť podpory „Veda, výskum a inovácie s dôrazom na zelený rast“ hlavné zameranie na splnenie dvoch podmienok. Prvou je koncentračný mechanizmuspre tematický cieľ 4. Z tohto dôvodu budú podporované investičné priority v rámci cieľa 4. Pre splnenie stanoveného koncentračného mechanizmus minimálneho podielu financovania na úrovni 12 % určeného pre tematický cieľ 4 bude pri menej rozvinutých regiónoch možné spoločné financovanie z EFRR a KF.

Financovanie z EFRR smerované na energetickú efektívnosť a využitie energiez obnoviteľných zdrojov vo verejných infraštruktúrach, vrátane verejných budov a v sektore bývania v BSK, sa bude zároveň započítavať pre splnenie minimálneho podielu financovania na úrovni 20 % pre tematický cieľ 4 v rámci kategórie viac rozvinutého regiónu.

Druhou podmienkou je splnenie koncentračného mechanizmu v EFRR naviazanéhona tematické ciele 1, 2 a 3. V praxi to znamená, že bude potrebné investovať do tematických cieľov 1, 2 a 3 minimálne 30 – 40 % zdrojov EFRR (pre menej rozvinuté regióny) resp. 50 – 60 % zdrojov EFRR (pre BSK).

Pri príprave budúcich OP môžu byť do tematických oblastí podpory doplnené aj iné tematické ciele a investičné priority pri dodržaní podmienok uvedených v podkapitole 5.2.

Dňa 30. 10. 2012 bol publikovaný „Pozičný dokument“ EK k PD SR. Cieľom tohto dokumentu je definovanie východiskovej pozície EK pre negociácie k PD SR a OP na roky 2014 – 2020, a to predstavením jej pohľadu na identifikáciu hlavných rozvojových potrieb a výber tematických cieľov a priorít, ktoré by mali byť financované v rámci jednotlivých fondov EÚ v podmienkach SR. EK v pozičnom dokumente identifikuje oblasti, ktoré už v budúcom programovom období neodporúča financovať z fondov EÚ (ako všeobecná školská infraštruktúra, infraštruktúra v zdravotníctve, miestne komunikácie, údržba ciest, verejné osvetlenie, komerčné zariadenia cestovného ruchu). V tejto súvislosti bude nevyhnutné vypracovať analýzu na národnej úrovni, ktorá definuje priority na základe potrieb a potenciálu SR a poskytne dostatok relevantných analytických údajov na rozpracovanie a zdôvodnenie stratégie podpory SR a jej regiónov v procese negociácií s EK.

1. &A Politika rozvoja vidieka

SR sa stotožňuje s cieľmi SPP v oblasti rozvoja vidieka, ktorými sú konkurencieschopnosť poľnohospodárstva, lesného hospodárstva a potravinárstva; udržateľné obhospodarovanie prírodných zdrojov a vyrovnaný územný rozvoj vidieckych oblastí. Konkrétne opatrenia PRV 2014 – 2020, prostredníctvom ktorých sa uvedené ciele budú dosahovať, vyplynú z Koncepcie rozvoja pôdohospodárstva SR na roky 2014 – 2020, ako i z konzultácií so sociálno-ekonomickými partnermi rezortu, príslušnými ústrednými a regionálnymi verejnými orgánmi, ako i s orgánmi zastupujúcimi občiansku spoločnosť vrátane environmentálnych partnerov, mimovládnych organizácií a pod. V zásade je snahou pokračovať v implementácii úspešných opatrení PRV 2007 – 2013.

1. &A Politika rybného hospodárstva

Politika rybného hospodárstva bude vychádzať z viacročného strategického plánu pre akvakultúru.

1. Európska územná spolupráca

V zmysle návrhov právnych predpisov EÚ pre politiku súdržnosti na roky 2014 – 2020 bude európska územná spolupráca zameraná na podporu cezhraničnej, medziregionálnej a nadnárodnej spolupráce. Pri príprave programov európskej územnej spolupráce bude SR preferovať také oblasti podpory, ktoré budú korešpondovať s výberom tematických cieľova investičných priorít pre cieľ „Investovanie do rastu a zamestnanosti“.

1. Cezhraničná spolupráca

Programy cezhraničnej spolupráce 2007 – 2013 plynule nadviazali na programy Iniciatívy Spoločenstva INTERREG IIIA realizované v skrátenom programovom období 2004 – 2006. Pokračovaním implementácie programov zameraných na zvýšenie úrovne hospodárskej a sociálnej integrácie v prihraničných oblastiach dotknutých krajín získali regióny možnosť utužiť už vytvorené a zároveň vytvoriť nové cezhraničné partnerstvá v duchu vzájomnej spolupráce. Pre programy cezhraničnej spolupráce 2007 – 2013 je charakteristická vzájomná odlišnosť daná predovšetkým regionálnymi rozdielmi a odlišným stupňom vývoja regiónov v SR. Zlepšenie dostupnosti prihraničných oblastí budovaním komunikačnej a environmentálnej infraštruktúry je charakteristické predovšetkým pre menej rozvinuté regióny severného, východného a južného Slovenska (Program cezhraničnej spolupráce Poľsko – Slovenská republika 2007 – 2013, Program cezhraničnej spolupráce Maďarsko – Slovenská republika 2007 – 2013). Podpora efektívnej spolupráce malých a stredných podnikov, vedy a výskumu, technologického rozvoja a podnikateľských inovácií je zasa cieľom regiónov s vyšším stupňom rozvoja ekonomiky (Program cezhraničnej spolupráce Slovenská republika – Rakúsko 2007 – 2013).

V prípade cezhraničnej spolupráce budú z EFRR podporované regióny na úrovni NUTS 3.Za implementáciu cezhraničnej spolupráce by mali byť zodpovedné nasledovné orgány: RO, národný orgán, spoločný CO, platobná jednotka, spoločný OA, spoločný sekretariát, kontaktný bod a spoločný monitorovací výbor. Ich úlohy bude vykonávať ten ČŠ, na ktorom sa oba ČŠ vzájomne dohodli.

V programovom období 2014 – 2020 navrhujeme zachovať všetky súčasné programy cezhraničnej spolupráce (SK – CZ, SK – AT, SK – PL, SK – HU) s rovnakými oprávnenými oblasťami podpory z cieľa Európska územná spolupráca. Obsah jednotlivých programov cezhraničnej spolupráce bude výsledkom bilaterálnych rokovaní budúcich RO so spoločnými sekretariátmi a stanovený podľa špecifík jednotlivých prihraničných území SR.

V snahe dosiahnuť ciele stratégie Európa 2020, programy cezhraničnej spolupráce budúceho programového obdobia budú v porovnaní so súčasným obdobím 2007 – 2013 užšie zamerané na malý počet investičných priorít zvyšujúcich sociálno-ekonomický rast. V záujme efektívnejšieho čerpania finančných prostriedkov EÚ budú programy cezhraničnej spolupráce využívať možnosti zjednodušeného vykazovania výdavkov. Záujmom RO, resp. národného orgánu by malo byť aj zjednodušenie výberu projektov a procesu hodnotenia projektov, ktorý je v programovom období 2007 – 2013 pomerne komplikovaný.

1. Medziregionálna spolupráca

Na účely medziregionálnej spolupráce bude podpora zahŕňať celé územie EÚ.Za implementáciu medziregionálnej spolupráce budú zodpovedné orgány, na ktorých sa jednotlivé ČŠ vzájomne dohodnú. Obsah programu medziregionálnej spolupráce bude výsledkom rokovaní ČŠ s určeným RO. Úlohu národného orgánu pre program medziregionálnej spolupráce bude vykonávať orgán určený ČŠ EÚ.

INTERACT

INTERACT nadviaže na presadzovanie a podporu riadenia programov Európskej územnej spolupráce.

ESPON (Európska sieť na pozorovanie územného rozvoja a súdržnosti)

ESPON by mal byť aj naďalej určený na podporu výskumu v oblasti územného plánovaniaa regionálneho rozvoja. Program bude spolufinancovaný z EFRR a príspevkov členskýcha partnerských štátov. Podpora bude zahŕňať celé územie EÚ, vrátane Islandu, Nórska, Švajčiarska a Lichtenštajnska.

URBACT (Program mestského rozvoja)

Na základe doterajších skúseností by mal program URBACT v budúcom období podporovať spoluprácu v oblasti rozvoja miest a posilňovať výmenu skúseností medzi mestami ČŠ EÚ aj za účasti Nórska a Švajčiarska.

1. Nadnárodná spolupráca

Na účely nadnárodnej spolupráce bude podpora zahŕňať úroveň regiónov NUTS 2. Nadnárodná spolupráca by mala byť zameraná na doterajšie programy „South-East Europe“ a „Central Europe“.

Makroregionálne stratégie

V rámci nadnárodnej spolupráce sa bude podporovať aj príprava a realizácia makroregionálnych stratégií. Pre úspešné zavedenie makroregionálnych stratégií v novom programovom období 2014 - 2020 je nevyhnutné určenie vzájomných vzťahov k už existujúcim nástrojom územnej spolupráce a nastavenie podmienok zamedzujúcim dvojité financovanie. Pre SR je relevantná Stratégia Európskej únie pre Dunajský región (ďalej len “SEUDR“), ktorá zahŕňa 14 krajín (Nemecko, Rakúsko, Česká republika, Slovenská republika, Maďarsko, Slovinsko, Chorvátsko, Bosna a Hercegovina, Srbsko, Bulharsko, Rumunsko, Ukrajina, Moldavsko, Čierna Hora). Ciele a priority SEUDR sú v plnej synergii s cieľmi a prioritami SSR EÚ, navyše v kontexte integrovanej nadregionálnej spolupráce zahŕňajúcej členské aj nečlenské krajiny. Členské krajiny s relevantnou makrostratégiou budú povinne popisovať povinný príspevok k makrostratégii v rámci politiky súdržnosti v rokoch 2014 - 2020 vo svojom návrhu PD .

1. Nástroj Európskeho susedstva (NES)

Kľúčovou podmienkou pre spoluprácu touto formou je uzatvorenie Spoločne dohodnutého akčného plánu alebo prijatie iných strategických dokumentov stanovujúcich priority podpory.

Tento program umožňuje vytvoriť:

* dvojstranný program, t. j. program medzi SK a UA, ktorý by sa vzťahoval len na podporu spolupráce s Ukrajinou;
* mnohonárodný program, ktorý by riešil spoločné úlohy pre viaceré partnerské krajiny EÚ, alebo programy regionálnej a subregionálnej spolupráce medzi dvoma alebo viacerými partnerskými krajinami, ktoré môžu zahŕňať aj spoluprácu s Ruskou federáciou;
* program cezhraničnej spolupráce, ktorého predmetom by bola spolupráca medzi jedným, alebo viacerými ČŠ EÚ na jednej strane a jednou alebo viacerými partnerskými krajinami a/alebo Ruskou federáciou na strane druhej. Takýmito alternatívami môžu byť napr. SK-PL-UA alebo SK-PL-HU-UA alebo SK-PL-UA-BL, SK-PL-LT-UA-BL, prípadne kombinácie aj s ďalšími tretími krajinami, ako napr. Rusko, Ukrajina, Moldavská republika, Bielorusko.

Spolupráca s Ukrajinou

Bilaterálna cezhraničná spolupráca s Ukrajinou by mohla prispieť k sociálno-ekonomickému rozvoju Prešovského a Košického kraja, a to aj:

* samostatným programom financovaným z Nástroja európskeho susedstva (NES) a/alebo;
* prostredníctvom nástroja Európskeho zoskupenia územnej spolupráce (EZÚS) na národnej úrovni medzi Slovenskou republikou a Ukrajinou, za predpokladu prijatia bilaterálnej zmluvy o územnej spolupráci.

1. Horizontálne zásady

Pre súčasné programové obdobie sú v NSRR definované štyri samostatné HP: marginalizované rómske komunity, rovnosť príležitostí, trvalo udržateľný rozvoj a informačná spoločnosť. Všetky HP sú premietnuté v OP a centrálne koordinované prostredníctvom koordinátorov HP. Súčasné nastavenie HP však už nevyhovuje potrebám pre budúce programové obdobie na roky 2014 – 2020. Skúsenosti z uplatňovania HP v programovom období 2007 - 2013 ukazujú, že pre dôslednejšie prepojenie HP s cieľmi jednotlivých OP je potrebné jednoznačnejšie zadefinovať ukazovatele jednotlivých HP tak, aby odrážali plnenie relevantných cieľov HP vo väzbe na OP.

V návrhu právnych predpisov EÚ pre programové obdobie 2014 – 2020 sú stanovené horizontálne zásady, ktoré sa budú vzťahovať na podporu všetkých fondov SSR. Ide o podporu nediskriminácie, rovnosti mužov a žien a tiež dosiahnutie trvalo udržateľného rozvoja spoločnosti vo všetkých troch pilieroch – ekonomického, sociálneho a environmentálneho a zabezpečenie jej inkluzívneho a inteligentného rastu. Súčasné HP sa v nadchádzajúcom programovom období pretransformujú do horizontálnych zásad. Tie budú zohľadňované v priebehu prípravy, ako aj vykonávania PD a všetkých OP.

Pre budúce obdobie je potrebné vyhodnotiť doterajší systém implementácie HP a dosiahnuté výsledky a na základe záverov hodnotení, skúseností koordinátorov HP a kompetencií ústredných orgánov štátnej správy v oblastiach rovnosti a trvalo udržateľného rozvoja navrhnúť aktualizáciu systému, vrátane systému riadenia horizontálnych zásad. V súvislosti s týmto bude potrebné zabezpečiť taký mechanizmus riadenia a kontroly horizontálnych zásad, ktorým sa zvýši ich dodržiavanie zo strany RO.

Záver

Politika súdržnosti patrí medzi kľúčové nástroje sociálno-ekonomického rozvoja SR. V tejto súvislosti je preto rozhodujúca dôsledná implementácia právnych predpisov EÚpre politiku súdržnosti EÚ, najmä s ohľadom na nové princípy zavedené pre programové obdobie 2014 – 2020. To pri viacfondovom prístupe a potrebe orientácie na obmedzený počet priorít, na ktoré bude koncentrovaný významný objem prostriedkov z fondov EÚ, znamená zásadné zníženie počtu OP. Z pohľadu realizácie nového programového obdobia 2014 – 2020 je limitovaný počet OP, pri zohľadnení stratégii regionálnych samospráv zohľadňujúcich ich špecifický vnútorný potenciál, hlavným princípom integrovaného prístupu k fondom SSR.

Z pohľadu prípravy a organizácie si bude úspešné realizovanie nových princípov v období 2014 – 2020 vyžadovať centralizáciu a zjednodušenie riadenia, vysokú mieru koordinácie a dôraz na efektívnu komunikáciu s EK, čo predovšetkým znamená posilnenie postavenia CKO v oblasti implementácie politiky súdržnosti EÚ v budúcom programovom období.

Z pohľadu EPFRV a EFNRH by PD SR mala byť dokumentom, ktorým sa, pri rešpektovaní špecifík týchto fondov, a z toho vyplývajúceho samostatného riadenia týchto fondov, zabezpečí optimálna doplnkovosť politiky rozvoja vidieka a politiky rybného hospodárstva s politikou súdržnosti EÚ.

Text dostupný na http://www.nsrr.sk/sk/programove-obdobie-2014---2020/.

1. materiál „Analýza administratívnych kapacít subjektov zapojených do implementácie, certifikácie a vládneho auditu ŠF a KF na programové obdobie 2007 –2013“ [↑](#footnote-ref-1)
2. Európsky poľnohospodársky záručný fond vzhľadom na svoju špecifickosť nie je súčasťou SSR. [↑](#footnote-ref-2)
3. Kompromis na úrovni Rady EÚ nebol doposiaľ v prípade SSR dosiahnutý, preto záverečná podoba kompromisného znenia zatiaľ nie je k dispozícii. [↑](#footnote-ref-3)
4. "Európsky semester" je šesťmesačný cyklus, počas ktorého členské štáty EÚ každý rok efektívne koordinujú svoje rozpočtové, makroekonomické a štrukturálne politiky. Tento proces umožňuje členským štátom EÚ zohľadniť odporúčania EÚ ešte v štádiu prípravy svojich rozpočtov a pri tvorbe hospodárskych politík. [↑](#footnote-ref-4)